qundao/data-zh-poetry huggingface dataset:
七级闸
作者：罗洪先
朝代：明
体裁：七言绝句

月华千里照霜空，异地扁舟旅宿同。何处鸣鸿来夜半，西风吹落玉萧中。
万寿礼成送张倅
作者：罗洪先
朝代：明
体裁：七言绝句

君王万寿临秋殿，淮海诸侯入鹭班。自笑官联依豹尾，始同方岳望龙颜。
万鹿园总戎卧病临江邀晤天王寺
作者：罗洪先
朝代：明
体裁：五言律诗

不矜万户贵，但爱五千文。身病人谁问，钟残性自闻。惯邀鹿苑士，厌对虎符军。底事频推毂，怜君重报勋。
三月十三日驾幸太学陪祀孔庙听讲彝伦堂
作者：罗洪先
朝代：明
体裁：五言排律

万乘出铜龙，千官扈跸同。金根下星汉，翠葆丽春空。幄启张皇邸，庭趋奠泽宫。礼严忘分贵，道重觉师崇。三月闻韶后，两楹看梦中。诗因八佾变，祀岂一牢丰。法驾桥门转，周庐陛楯通。垂衣临六馆，委佩引群工。见圣青衿合，横经黼座东。嘉宾来孔氏，宪老忆申公。如堵人瞻仰，犹龙气郁葱。共嗟儒不贱，且感教之功。窃纂臣谈业，躬逢帝典隆。辟雍迟献颂，纪事序王风。
三月晦日访胡前冈长溪新居有赠
作者：罗洪先
朝代：明
体裁：七言律诗

凤凰池上早联班，共卧沧洲遂不还。十岁养生惟种树，一廛寄迹阻开关。烟霄日远高台静，兰�春深别院閒。邂逅对君俱过客，肯将欬唾落人间。
上元里会初举厉祭恭听誓文有述呈同会诸君
作者：罗洪先
朝代：明
体裁：古风

新年馀风雨，欣此夕景开。三五望澄光，华月期不乖。儿童媚灯火，喧喧箫鼓催。四邻多行辈，任质两不猜。邀为里中会，咸以觞豆偕。礼考洪武旧，义必幽显该。崇坛秩无文，祈年涤凶灾。堵观骇乍见，班坐辞相挤。欢宴适未周，荅问各有裁。愧我何以酬，所愿闾里谐。业比同好恶，意豁忘形骸。即事援往昔，谁不感且哀。小怨岂足留，圣谟良可怀。终然白首聚，不叹沈蒿莱。
上官澹轩六十
作者：罗洪先
朝代：明
体裁：七言绝句

尘中扰扰生为累，世外悠悠梦亦閒。但得此心真似水，不须更祝寿如山。
与国光侄
作者：罗洪先
朝代：明
体裁：七言绝句

传闻剑阁倚天青，曾是当年凿五丁。随待尔知观险阨，书来能写万峰形。
与张以敬曾于健夜坐
作者：罗洪先
朝代：明
体裁：七言律诗

虚堂清夜寂无喧，渐觉年来语尚烦。却笑空持儒者籍，可谁亲见圣人门。鱼筌得处终难譬，鹿梦醒来岂复存。好景待人眠不得，三更霜月上孤村。
与日者
作者：罗洪先
朝代：明
体裁：五言律诗

少年矜壮志，垂老竟无成。身病疑增骨，人逢但识声。买山今已遂，种菊晚初荣。自达穷通理，何劳问许生。
与相者
作者：罗洪先
朝代：明
体裁：五言律诗

壮年甘勇退，不得问麻衣。隐卜閒情少，寻仙旧念非。试看形已槁，岂是遁能肥。莫讶壶丘子，今来示杜机。
与罗道旋泛舟
作者：罗洪先
朝代：明
体裁：七言律诗

扁舟同水共追寻，黄叶苍葭起素阴。江雨霏霏孤雁远，野云幂幂万峰沈。桂枝晚抱连蜷色，菊蕊秋怜寂寞心。摇落未须赓楚调，高山意在有知音。
与荆川夜话直透心源千载一遇达旦不寝
作者：罗洪先
朝代：明
体裁：古风

一言天所契，千载似俱非。何事声相应，而能心不违。道从疑后得，机向识中微。大笑重嘲问，狂生或可几。
与邵纶
作者：罗洪先
朝代：明
体裁：五言律诗

相逢春晚别，烟月返孤州。却忆少年日，曾登万岁楼。山城朝映雨，潮浦夕移舟。欲寄离情去，江流不解愁。
世光子赴乡试
作者：罗洪先
朝代：明
体裁：五言律诗

一经传世业，三试逐时髦。旅聚须安俗，身单自惜劳。朱衣天有定，宝鉴物无逃。我愧科名久，何心望汝曹。
丙午附何善山工部舟泊南康偕刘良溪王有训予弟邃夫同游开先寺重来何刘已逝不觉潸然
作者：罗洪先
朝代：明
体裁：七言律诗

旅中闻笛自堪悲，况是深林欲暮时。重照古潭双鬓改，旧游芳草几人随。能诗何逊今安在，入洞刘郎杳莫期。蹋遍千峰黄鹤远，素书无路报相知。
丙辰七月十一日作
作者：罗洪先
朝代：明
体裁：七言律诗

旅病经时久不除，乡关千里滞音书。鼠肝已分将形改，驹隙宁知又岁馀。塞上悠悠从去马，池中圉圉几生鱼。眼前只合论身后，得失何从辨实虚。
丙辰十一月六日与莆田洪元修王生养明族叔尔相族弟惟亨至洞别去几二年矣慨然有思
作者：罗洪先
朝代：明
体裁：七言律诗

岩栖拟远人间世，翻为山深到日稀。石室雨苔还绣几，洞门秋草欲钩衣。旧邻饷客穿松至，幽鸟惊人绕竹飞。留谢烟霞写青壁，此身来去本忘机。
丙辰除夕
作者：罗洪先
朝代：明
体裁：七言律诗

日日分阴知自惜，未须今夕倍怜人。镜中土木从形改，地上龙蛇与岁新。泛蚁且倾残腊酒，闻鸡便属隔年身。石莲洞里田堪种，负耒还思及早春。
东廓先生贻连山书屋落成诗次韵奉赠
作者：罗洪先
朝代：明
体裁：七言律诗

忆从石屋访行窝，几共云关掩薜萝。一见自惭违道远，无言更觉饮人和。六经同异多新语，万物逍遥有浩歌。窃比舞雩吾所志，年年将奈暮春何。
东廓公用石屋公韵见贻次答·其一
作者：罗洪先
朝代：明
体裁：七言绝句

自爱江村似辋川，结茅故傍石林边。桃花不记来何路，蓂叶新开又一年。
东廓公用石屋公韵见贻次答·其三
作者：罗洪先
朝代：明
体裁：七言绝句

短棹归来月满川，洞云多在水声边。悔将白日淹尘土，坐对青松阅岁年。
东廓公用石屋公韵见贻次答·其二
作者：罗洪先
朝代：明
体裁：七言绝句

四十容光朝镜川，五千文字暮床边。傍人欲问农家事，惟有春风是旧年。
东廓公用石屋公韵见贻次答·其四
作者：罗洪先
朝代：明
体裁：七言绝句

莫叹浮云与逝川，自家风月落谁边。泣麟已后千馀岁，喜猎曾惊十二年。
东林寺
作者：罗洪先
朝代：明
体裁：五言律诗

因寻陶令迹，偶过远公庐。钟后空归处，溪边一啸馀。石如人听法，水向佛成渠。荤酒非吾好，宁缘戒律除。
东隐
作者：罗洪先
朝代：明
体裁：五言律诗

林居乃其业，岂曰远尘纷。日出亲耕凿，山深断见闻。拙无言作赋，穷不送将文。我已甘逃世，年多未识君。
两松
作者：罗洪先
朝代：明
体裁：古风

郁郁两松树，根柯亦何奇。俪彼徂徕山，共此岁寒期。严霜日夕至，万木蕃以摧。独秀易为色，居高众所推。明堂创神京，宫宇何累累。徵材遍幽僻，斤斧不见施。风涛起中夜，若有百鬼司。输垂久不作，吾宁忘愤思。
中元朝谒长景二陵偕同年程松溪
作者：罗洪先
朝代：明
体裁：五言排律

史职纪春秋，皇情感霜露。因陈七月诗，逾切终身慕。奉璋分禁臣，鸣珂戒驿路。结侣偕鸳鸾，出廓狎鸥鹭。凉风禾黍稠，宿雨川原注。崇巘已开䂀，曲涧仍藏雾。四牡歌在途，三舍暂投暮。山川谨王章，泽宫惬儒素。登科愧刘祠，习礼邻孔户。夙兴趋七陵，涧溯才百步。文皇此启祥，仁后亦从祔。松柏郁相望，冈陵同永固。石马象卫遥，繐帐神明护。谷应灵飙来，云瞻仙驭度。祠官候晨昏，校卒洁庭阼。横岚夜未央，悲蛩响如诉。野卧时据鞍，月转倏移树。钲闻万壑传，燎举庶品布。上食俨生存，陈衣想物故。牲荐接堂阶，骏奔竞交互。望瘗未及终，促班仍有赴。所重黍稷馨，且备祝号数。讫事鸡未鸣，先驱马已骛。石伏疑于菟，径闇凭顾兔。再宿昔所便，速返期无误。归报紫宸朝，分酬白雪句。微劳焉足多，聊自忻殊遇。
中秋与陈两湖萧云皋曾龙阳谢维世刘纯甫待月垂虹岩
作者：罗洪先
朝代：明
体裁：七言律诗

共坐深岩掩薜萝，向人独奈月明何。纵饶白发难禁酒，莫对青山不放歌。石有道情留洞榻，天将秋意到庭柯。囊琴虽好无弦在，空负年来借听多。
中秋忆亡弟
作者：罗洪先
朝代：明
体裁：五言律诗

耿耿夜无寐，见月倍凄其。节迅人逾远，天高气自悲。影怜连理树，身愧在原诗。不遇长生药，空梁安可期。
中秋酌客
作者：罗洪先
朝代：明
体裁：七言律诗

客岁长安旅思多，乡关迢递阻烟波。每看叶落惊秋早，不到山深奈月何。绕树今无乌鹊恨，倚阑还对白云歌。晦明物理吾何计，不惜青尊醉薜萝。
临泉歌代弟侄寿刘翁八十
作者：罗洪先
朝代：明
体裁：古风

仙人误遗白鹿角，化作南山万丈壑。壑底红泉静不流，露华石髓无人收。山翁结屋向幽僻，有泉不肯夜煮石。得秫酿酒如丹赤，独醉楼头卧白日。至今八十颜色好，却笑风尘人易老。何时苦热来升堂，冰浆一饮回容光。
为华山价侄书赠坦庵弟
作者：罗洪先
朝代：明
体裁：七言绝句

醉卧山楼松影边，梦游碧落侣神仙。晓来乞与阿咸字，又上姑苏泛酒船。
为德光寿阿舅杨新塘
作者：罗洪先
朝代：明
体裁：古风

山家浊醪不踰斗，儿童争起为宾寿。侄也走前欲致辞，问之阿舅开筵久。此月二日五十期，视昔薛君命更奇。辟恶仙家早成药，长命人家竞续丝。门前山色半无有，盈盈新塘才数亩。对饮荷枝自带香，笑爱榴花堪侑酒。知尔渭阳动所思，为尔停杯书此词。半生已得林泉乐，劝客休令歌舞迟。
乌夜啼
作者：罗洪先
朝代：明
体裁：古风

寒乌哑哑啼夜霜，南邻北邻愁夜长。梦中机杼见颜色，觉来血泪沾衾裳。男儿有身自何处，三年不见萱花树。春草遥瞻西日斜，长江自逐东流去。江流暮草悲复悲，年年陌上送春迟。欲凭青鸟问王母，可有瑶池相见时。
乐閒李君挽歌代外父大卿
作者：罗洪先
朝代：明
体裁：古风

荆州名士阅今古，谁登龙门步奇武。竞道先生抱义高，不将萝薜牵缨组。少年逸气凌云虹，文章伯仲千人雄。一朝投笔谢曲几，万事衰蓬旋落风。阿兄绾符出川剑，令子传经富才彦。由来美事不具并，况在吾身复亲见。楚云楚雨翻春早，江水江花动怀抱。男儿四方志未酬，谁人百岁容常好。金陵烟月成冶游，摇荡风光春复秋。六朝世代悲王正，百战山河壮帝丘。登楼骋望多意气，行吟弹铗秦淮市。赠处时传白雪篇，交分尽是青云士。归来吹损芳树花，顾影萧萧鬓已华。有酒惟寻陶令菊，无心更种邵平瓜。自笑浮生不如醉，休令长醒空多虑。玉山未倒君莫催，白日欲堕如相避。平生黄金不在手，肯为儿孙事奔走。寂寞空山书一篇，庞公早解遗身后。自从仙履闭重泉，杳杳桃源今几年。曳裾大传王门下，执简台臣御座前。恩晖两世联荣显，祥源福祉由培善。多少穹碑长绿苔，至今独诵高人传。
乙未大水作
作者：罗洪先
朝代：明
体裁：古风

嘉靖乙未五月望，文江城头水十丈。河伯惊夸涯涘间，阳侯骄舞盘涡上。虎须喷雨飞腥风，蛟涎吹浪喧高空。三版愁看灌晋邑，四载何由施禹功。夜啼寡妇闻不忍，朝见浮骸目欲瞬。千里烟炊犹忌龙，万户楼台疑化蜃。卑者升屋熊鸱蹲，高者缘崖鸦鹘邻。抱柱应悲待符女，济川那得操舟人。我家同江十里许，苦恨未入深山处。见说沧桑变古今，勿讶林居在岛屿。收书卷幔不得眠，雨声萧萧风转颠。在陈厄数逾七日，抱杞深忧积万千。舍北村翁相向哭，乙巳年来遭此毒。当年闾里足馀粮，今岁贫穷痛彻骨。男耕女馌催下田，旧债未偿新债连。一朝生理化鱼鳖，数口户籍虚缗钱。我闻斯语三叹息，更睹枯颜泪沾臆。监门图画总可怜，青州政事难为力。安得神尧开九天，祥曦高泽流重泉。宽租年年汉室诏，省刑处处周官篇。常闻大涝仍多亢，纵有高田不可望。桂薪珠米命似丝，帛鱼铜马心如恙。
九仙台观云歌
作者：罗洪先
朝代：明
体裁：古风

咄咄眼底成怪事，阶前咫尺临无地。倚杼曾闻清浊分，何缘却在洪荒世。有无来去只顷刻，造物无乃同儿戏。馈锱初开釜甑间，塼垆乍爇沈檀剂。席卷鲛绡静四乘，千群组练腾奔骑。因思昔日九仙避世栖山中，功成乘诏来飞龙。担有丹砂留石室，光景变现人难穷。兴来欲跨沧溟东，安知此即蓬莱宫。开门一望远海势，漫漫溔溔迷长空。九仙去不归，飞龙在何所。却恐水石多冯凌，精魅年来潜洞府。白衣苍狗逞不已，盗窃元气恣吞吐。三十六峰失颜色，白日走逐谁何睹。将讼风伯逢怒号，更畏声高触天鼓。寒威惨惨入夜深，氤氲踵息澄尘心。朝来却听樵夫道，昨日峰头生片阴。
九仙台遥寿陈明水公
作者：罗洪先
朝代：明
体裁：七言律诗

云霞东望数峰高，海上何年熟碧桃。却忆含香趋帝阙，早从止辇见人豪。青原对雨春风暮，雪浪惊秋夜梦劳。处处咏归童冠侣，兴来且莫赋离骚。
九日如玄潭·其一
作者：罗洪先
朝代：明
体裁：七言绝句

青山隐约雾中看，黄叶萧疏夕照残。唤得渔舟来借渡，隔江人影在阑干。
九日如玄潭·其二
作者：罗洪先
朝代：明
体裁：七言绝句

清霜十月未沾衣，碧树高低满翠微。欲问峰头双剑石，旧时黄鹤傍谁飞。
九日述怀
作者：罗洪先
朝代：明
体裁：七言律诗

几年秋色倍离忧，九日閒情滞一丘。菊蕊不怜高士老，萸房空忆古人留。疏林露缬随风下，平郭烟绡尽日浮。曾向高台赋鸿鹄，至今遗调在沧洲。
九日闻雁
作者：罗洪先
朝代：明
体裁：五言律诗

江水敛寒色，一雁下汀洲。正此九日节，忽来千里秋。无心问书帛，几日到衡州。为报山灵道，风高云易收。
九月晦日何君洞
作者：罗洪先
朝代：明
体裁：七言绝句

云裳已远石床横，洞里菖蒲岁岁生。欲烛金书讨丹诀，月华未吐坐三更。
乞巧
作者：罗洪先
朝代：明
体裁：五言律诗

人间多道路，天上亦风波。卧看双星转，闻当七夕过。神犹甘处野，智不及踰河。祠祷怜儿女，纷纷奈巧何。
乞竹·其一
作者：罗洪先
朝代：明
体裁：七言绝句

我有仙人石室奇，绝怜绿玉久披离。闻君亦爱霜筠色，莫惜孤根带雨移。
乞竹·其二
作者：罗洪先
朝代：明
体裁：七言绝句

我洞壶山山更西，与君相对共幽栖。不妨分与筼筜种，助得云深断路溪。
书文待诏所画百鸦图歌
作者：罗洪先
朝代：明
体裁：古风

文君写此百鸦果何意，把玩令人不忍置。忆君曾作金门游，待直晨趋五凤楼。尔时银床声半滑，尔时铜箭声初歇。惊群忽逐禁钟来，弄影遥随宫雾没。光借祥乌一延伫，势凌鳷鹊从来去。仙桥有路自飞腾，韶乐无声亦跄举。托身既得所，引类还有时。太液分饮九龙水，上林更宿万年枝。中郎弹射不敢向，内庖烹割多所遗。时人每取占王气，竞谓禽鸟先得知。只今归来甘寂寞，独卧南窗对山郭。窗前古树大十围，不见群鸦见饥雀。
书永庆寺壁次荆州
作者：罗洪先
朝代：明
体裁：五言律诗

城阴背流水，远树夕含风。避客溪桥外，逢僧野竹中。问名无以答，斋食偶然同。更向忘归处，方知过去空。
买居
作者：罗洪先
朝代：明
体裁：古风

买居贵得新，买邻贵得亲。物新尚可乐，况此百年身。交亲尚可依，况此同袍人。古来有大宅，在世不染尘。八荒共一闼，奚辨越与秦。万宝中自藏，四时常生春。君如未识径，先请问洪钧。
京贵书数至
作者：罗洪先
朝代：明
体裁：七言律诗

无能自合老幽居，语及怜才只愧予。尽道恶声麾仗马，岂知察影纵渊鱼。山中一饭嗟谁力，窗下多年伴古书。黄叶乍飞红蕊发，春风何意费吹嘘。
代赠永州王劈泉别驾擢靖州王往时自杭判守泗今还旧服惠流两郡有遗思云
作者：罗洪先
朝代：明
体裁：五言律诗

来去为州郡，升沈数每齐。绶花还旧佩，判草忆初题。五马行仍远，三刀梦更西。楚弓虽可喻，离者自悽悽。
任城对雪
作者：罗洪先
朝代：明
体裁：七言律诗

纷纷暮雪阻任城，春入官河水未生。柳色无端虚二月，雁声何事到三更。南归舟楫汀沙远，北望关山野树横。贾谊少年多涕泪，岂知汉室自升平。
会荆川归
作者：罗洪先
朝代：明
体裁：七言律诗

不出深山今几年，湖边又上李膺船。芝城夜雨初怜别，岩寺松风且寄眠。自笑多岐成役役，何如一息守绵绵。归来尚喜庭柯在，欲话相逢已㗳然。
余徙松原泰和张秋泉代余督治八旬乃返酬以是诗·其一
作者：罗洪先
朝代：明
体裁：五言律诗

横流居尽折，别业晚仍移。得遂庞公隐，深惭鲍叔知。梓人挥凿处，圬者食功时。屋漏能无愧，将何报所期。
余徙松原泰和张秋泉代余督治八旬乃返酬以是诗·其二
作者：罗洪先
朝代：明
体裁：五言律诗

平生无远适，代役竟忘归。力尽如同舍，时移且敝衣。菜根甘不厌，木屑虑无违。版筑今无梦，空令遁者肥。
偶成
作者：罗洪先
朝代：明
体裁：七言绝句

故乡久别断音书，早晚归来一室虚。门巷似前何所别，仅无径草费芟除。
偶阅己丑读卷记感赋记出函谷学士载余登第事为详
作者：罗洪先
朝代：明
体裁：七言律诗

汉室曾推策治安，长沙谪去岁应阑。知人总负临轩问，明主谁云遇巷难。往迹已陈俱属梦，病身垂老岂堪官。纵捐微禄还虚宠，稼猎胡能解素餐。
傅山人倭剑歌
作者：罗洪先
朝代：明
体裁：古风

倭奴器物巧绝剑最奇，大都千年铁精始为之。沈埋阴井忘岁月，选练吉日分雄雌。人血为涂见者悸，禁以神咒传相秘。腥气非关龙甲文，光怪自逐夷形异。不独国中争价高，往往犯险来夸示。飞渡鲸波几万重，包截鲛皮一尺二。金环纽束成宛转，青组交织横襻系。画屏文箑贡尚方，此物自诡从藏置。丁戊山人独见知，货之不惜倾囊赀。当年携持游武夷，山鬼莫敢窥茅茨。谓我骨相非凡姿，什袭缄封为赠遗。开匣拂拭惊陆离，左挥右霍寒风悲。即令朔方上谷多鼙鼓，尔独奚为与我随。噫吁嚱少年意气不在兹，会须自断贪嗔痴。
先天
作者：罗洪先
朝代：明
体裁：七言律诗

图书曾识先天象，却恨无言自仲尼。岂意二千馀岁后，更闻三十六宫诗。天根已属阳生候，月窟初含刚反基。说向世儒浑未悟，不知康节果谁师。
入乡
作者：罗洪先
朝代：明
体裁：七言律诗

长辞羁绁谐初愿，年入乡园似解酲。市上已惭司马季，丘中或遇楚狂生。心怜多病能知药，可想同声喜听莺。所幸为农蒙帝力，荷筱岂用学逃名。
八月十日万寿圣节感述
作者：罗洪先
朝代：明
体裁：七言律诗

长安玉币庆尧天，中夜嵩呼万国传。綵仗几回陪暂入，青山今日思空悬。腐樗自分终投谷，桃实曾闻数汉年。却恐班行同辈在，周南犹为史谈怜。
内弟曾龙阳五十
作者：罗洪先
朝代：明
体裁：七言律诗

趋庭上国忆青春，回首俱为半百人。食果早闻酬客戏，看花曾拟换儒巾。两家莫逆今三世，百口相看在一身。况是于公门户大，暮年旧学更须亲。
冬夜读书
作者：罗洪先
朝代：明
体裁：七言律诗

新晴别馆夜何其，拥褐寒窗读楚词。月色半庭人语静，松阴满地客眠迟。闻鸿倍觉江村远，望斗方知阁道移。自分一生同木石，安居何恨遇清时。
凌虚阁
作者：罗洪先
朝代：明
体裁：七言绝句

道人相邀岩畔宿，鸟语泉声响林麓。分明不与世间同，六月寒风撼岩屋。
凤西刘君自太平节推入贺万寿适擢武选有赠
作者：罗洪先
朝代：明
体裁：七言律诗

金鉴千秋献玉京，当涂司理早知名。忽迁百将专衡地，正听三陲奏凯声。铁券少侯随下拜，锦衣近戚避前行。署中厅壁题名处，先号如存可有评。
出京道中作
作者：罗洪先
朝代：明
体裁：古风

春风柳色长安道，攀折年年伤别早。我别长亭车马回，道傍杨柳偏枯槁。杨柳何心解媚人，一年一度暗回春。春风亦有迟留客，何况交情无故新。
出方广道
作者：罗洪先
朝代：明
体裁：五言律诗

斋心踰一七，经义破三千。黄叶石间路，青松山下泉。客游朝复暮，禅定日如年。回首鸣钟处，深林隔四天。
刘两峰见枉
作者：罗洪先
朝代：明
体裁：古风

久雨人事断，新苔入空阶。扣门者为谁，问之乃吾侪。癯然野鹤姿，风韵亦何佳。相看但一笑，不我疑形骸。叹息卓尔域，千古曾几谐。目击中有存，意会言无乖。攀留踰信宿，别去当谁偕。悠悠东皋上，三岁轸予怀。
刘五斋六十代子婿曾于野
作者：罗洪先
朝代：明
体裁：古风

我闻南雄太守持风节，冰雪为肠铁为骨。作郡三年不挈家，食粗衣敝心思竭。黄门怙势如虎狼，唇吻膏脂孰敢发。直言诃诋长揖趋，穹昊争高气硉兀。驿书夜半动天子，九关风雷愁郁勃。血诚上诉皇怒平，满朝颜色俱生活。美业当年已特书，流光继世尤难没。即今曾孙才大夫，入闽佐郡当雄都。绾鱼分驾步高武，群寮侧目声名孤。绣衣使者怀丹符，奔走郡国同胥徒。由来骐骥善驰骤，岂有松桂甘摧枯。政议牴忤早自劾，簪绂琐琐胡为乎。归来闭门诵书史，五斋之中何有无。日暮凭几吟不绝，客来对酒聊相娱。青原山寺十日雨，学士彬彬亚邹鲁。接席高谈幸不遗，家学渊源因窃睹。年华六十好鬓容，后来日月那能数。婚宦去心百不关，儿女成行一莫苦。近时儒学路径开，至近可求随所取。威武不挫穷不忧，昔者南雄此其户。极深致远旁无疆，千载悠悠几更主。六贤之后天所与，厚禄高官竟何补，君乎晚岁谁曹伍。
刘师泉七十
作者：罗洪先
朝代：明
体裁：古风

学圣类观海，旷莽迷津涯。自非凌空翰，焉能辨何之。越中启关钥，吾道根良知。良知人所同，言出靡不随。豪杰讵常品，美植恒离离。偶当元气合，类聚无差池。夫君起三舍，早负绝俗资。一接至人迹，飘飘不可羁。脱屣冠裳途，卒业河汾师。一诺可千古，自矢志勿移。台省需真材，正论动主司。翻令科目重，颇振士气卑。计偕恣尚友，泰岳遘神奇。无心呈妙悟，倘然窥天倪。从兹桎梏释，大笑忘成亏。发言近狂达，不虞下士嗤。朋来聚且乐，独往忽若疑。问君喟然答，圣言岂我欺。性以善学凝，凝则立命基。存亡系操舍，主宰贵密持。运用未浑化，岂曰忘己私。以此日孳孳，顿异昔所为。烱烱非恍惚，汎应照罔遗。并轨总一驾，万里无多岐。譬彼工穑人，稻梁必手治。又如遇良贾，安羡贩夫赀。至今年七十，迈种力未疲。灵含气自守，古谓不学衰。揆理以卜数，卫武荣启期。孔圣极从心，知君至有时。君尝佐名郡，当调辄引辞。所忻在盍簪，家庭足令仪。青原岁寒后，白水春风披。栖迟岁复岁，未惜知音迟。嗟予悲晚闻，切磋时见规。每于意会处，惟君独颔颐。别去今三年，我病非忌医。如何无一字，日夕空相思。石莲洞窈窈，雪浪水瀰瀰。旧游谁复健，此意共君期。
刘生
作者：罗洪先
朝代：明
体裁：五言律诗

刘生多意气，执别岁华深。一苇不肯渡，四愁空自吟。春江斜槛外，暮雨对峰阴。古调人多弃，泠泠鸣素琴。
刘见川太守误期晤
作者：罗洪先
朝代：明
体裁：五言律诗

病卧爱林居，羁留寇乱馀。谁能城市隐，空却夜游书。避地皆戎马，藏身且蠹鱼。知君不由径，随地可虚徐。
初登第
作者：罗洪先
朝代：明
体裁：七言律诗

愧无三策报明昌，漫彻金莲到玉堂。抚己岂堪陈亮并，知人空被帝尧光。两生欲出须周礼，千载曾经笑楚狂。温饱平生非所愿，君臣今日系纲常。
别何虞卿谢维翰
作者：罗洪先
朝代：明
体裁：古风

故人有约不得遇，道逢二仲开情素。一笑知为莫逆人，无言更得相忘处。利器何君正慨慷，谢君比玉温且良。看云满座入山雨，对酒清歌落暮湘。我欲东归挽不住，乡关杳杳迷烟树。君家更在雁峰南，回缄欲寄谁将去。与君相别重相期，共向丹丘觅紫芝。年年春雨待消息，此路人间或未知。
别刘良溪
作者：罗洪先
朝代：明
体裁：五言律诗

与君重识面，居然见幽情。如何二仲子，独高千载名。急雨春江白，深林野鹳鸣。此时怜把袂，翻畏棹歌声。
别刘西梅翁
作者：罗洪先
朝代：明
体裁：古风

平生五岳有酷好，期入无穷求古道。古道逶迤识者希，坐阅人间寒暑违。几从敝屣捐妻子，更向灵都验生死。姹女婴儿岂足奇，后天不老探终始。尘债悠悠空里花，又如鸿爪迷汀沙。炼心见说不离俗，住世谁能即弃家。西梅老翁不嗜酒，结舍新城岁月久。闻我幽栖独赏心，远携弱息供箕帚。计年量配非我俦，感翁高谊辞复留。商瞿五子亦迟暮，灵照终身知好修。朅来长揖忽复去，儿女情深独无虑。我愧山中木石居，君贪江上云山趣。还家谈笑聚比邻，正是悬弧六十春。舍西梅信应先到，早趁东风寄远人。
别周七泉
作者：罗洪先
朝代：明
体裁：古风

素心寡所谐，唯子谅无他。归来共有适，促促成蹉跎。事变看浮云，我生当如何。大道杳莫即，去日亦已多。行行重行行，赠子千金歌。羲轮无滞轨，期尔鲁阳戈。
别宁远桃生世南求学记
作者：罗洪先
朝代：明
体裁：七言律诗

几年欲放濂溪棹，今见舂陵故里人。冉冉浦莲应自好，青青窗草几回新。图书待尔传无极，风月于吾觉有神。此去得师应自别，酒中且赠一丸春。
别廷质弟还白河先庐
作者：罗洪先
朝代：明
体裁：五言律诗

汝行遵汉水，何日扣柴扉。柱上题应旧，门前树几围。屋乌存故爱，邻烛念馀辉。父客如相问，迟余共采薇。
别方广
作者：罗洪先
朝代：明
体裁：五言律诗

坐石忽忘去，买山无后期。不怜生是寄，翻以爱为悲。门忆曾题处，松看初长时。千年风与月，来者自栖迟。
别殷市隐·其一
作者：罗洪先
朝代：明
体裁：古风

我昔厌尘鞅，遗世问长生。中道逢市仙，饵我丹霞精。云此能起疴，腾化馀空名。但得松乔诀，何必游华清。忽与此言会，恍然百虑平。宇宙不可逃，聊得从君行。
别殷市隐·其二
作者：罗洪先
朝代：明
体裁：古风

结托意方勤，时变倏如驰。凉飙动庭户，游子有所思。浮云乘刚风，欲留不得迟。眷眷平生交，愿言常如兹。悠悠逆旅间，再晤须何时。
别江静斋起复如京师
作者：罗洪先
朝代：明
体裁：七言律诗

大云寺里分题日，甘露山中燕语时。岁月二毛君自健，风尘一鹤众谁知。横经东海专门避，读礼中园赴阙迟。儒术古来多荐达，岂无隆贵重师资。
别程舜敷·其一
作者：罗洪先
朝代：明
体裁：古风

昔我去江南，杨柳何青青。今我来金台，雨雪日已零。雨雪不足畏，所思在远征。昔为双鸳飞，今作孤鸾鸣。聚散讵有定，悲欢为谁情。感此独徙倚，风露凄前荣。
别程舜敷·其三
作者：罗洪先
朝代：明
体裁：古风

驱车出东郊，恻恻离思深。回顾都城郭，轻阴乍浮沈。岂无行路人，念子当苦辛。丈夫不堕泪，相视仍抚心。名禽戢素翼，瑶草托芳林。时运有昌塞，识微古所钦。
别程舜敷·其二
作者：罗洪先
朝代：明
体裁：古风

忆昔携君子，修途各有期。飘忽遽成别，远在天一涯。天涯不可望，前期不可忘。会面在几时，耿耿参与商。人生百年内，安得常共老。但愿心不违，持此趋远道。远道多是非，流光忽衰微。奄弃不努力，皓首终何归。
别茶陵火田尹南甫尚御尚期尚程德先寿先诸君
作者：罗洪先
朝代：明
体裁：七言律诗

兹游幸得与君同，楚水吴山千里东。溪馆琴书分晓月，石田禾黍动秋风。舟过衡岭重湖外，家住云门万木中。闻道长安期射策，莫疑吾道有穷通。
别荆川
作者：罗洪先
朝代：明

怀君岁岁苦相望，一月春风去住忘。临发几回留解橐，无言还似待倾囊。幸俱见索形骸外，恨不同生寂寞乡。家住名津书易寄，莫缘讳姓懒题将。
别荆川
作者：罗洪先
朝代：明
体裁：七言律诗

怀君岁岁苦相望，一月春风去处忘。临发几回留解橐，无言还似待倾囊。幸俱见索形骸外，恨不同生寂寞乡。家住名津书易寄，莫缘讳姓懒题将。
别蔡鸾
作者：罗洪先
朝代：明
体裁：七言律诗

十年为别赋沧洲，每对燕云忆旧游。今日分岐犹似昔，青春双鬓已成秋。学农吾逐长沮往，隐市谁知季主忧。别后相闻凭塞雁，岂堪重上望京楼。
别项瓯东
作者：罗洪先
朝代：明
体裁：古风

萋萋周道草，风霜枯悴之。卓卓东园松，向晚呈清姿。中坚色自厉，纤妍宁久持。奈何圜中士，独复不见兹。
北泉王君六十
作者：罗洪先
朝代：明
体裁：五言排律

灏气入沧洲，高人物外流。竞称寿斝日，恰遇凯歌秋。家世闻王谢，儿孙诵鲁邹。梁鸿仪并美，薛凤数全侔。婿择俱良玉，宾来共倚楼。门前堪驷马，垄上谢诸侯。指使神多逸，经尝虑自周。始知泉石赏，真胜市朝游。愿足馀皆赘，名忘百不忧。清飙侵帻爽，新月向杯浮。结社谁先后，当筵几唱酬。吾宗托交重，裁句助长讴。
北窗
作者：罗洪先
朝代：明
体裁：五言律诗

林壑开玄奥，山窗俯翠闉。溜渠春涧合，帘幕霁峰新。牛斗霄看剑，藤萝晓挂巾。由来岁寒意，还属昼眠人。
匡庐
作者：罗洪先
朝代：明
体裁：七言绝句

曾踏匡庐百万峰，丹崖赤瀑紫云重。传闻绮阁遥相望，总为金芝不易逢。
十三叔六十
作者：罗洪先
朝代：明
体裁：古风

庐陵熂下古所传，江山开第何翩翩。锦绣楼台印冈上，金丝游宴秀川前。阡陌东联过十万，轩车北上倾三千。宝制新传下凤阙，瑶函高启飞龙泉。玉莲新轺载童子，青藜天阁俨神仙。连佩多悬明月璧，投笔尽是青云篇。此日豪华谁可拟，此时文采谁能先。那知沧桑变瞬息，坐见歌舞沈云烟。建安瓦石空世宝，孟尝墓隧增人怜。泉塘遗老垂六十，辋川新墅成三迁。手植桃花遍蹊道，门抱松根对暮川。年少花颜虽暂改，世代根株岂偶然。一廛未数扬雄宅，十亩真閒仲蔚田。春风野堂来紫燕，春日晴林映华筵。华筵紫燕犹昨日，胜地高人多夙缘。朝朝暮暮雨翻覆，岁岁年年春往还。覆雨岂是不收水，将春自有高飞鸢。当歌对酒莫放悭，极数从来三百年。
十月九日菊有华后三日立冬·其一
作者：罗洪先
朝代：明
体裁：七言绝句

江上秋光寂寞时，寒花亦有向南枝。怜君岂是无颜色，底后重阳一月期。
十月九日菊有华后三日立冬·其二
作者：罗洪先
朝代：明
体裁：七言绝句

莫道争妍易取嗔，清名亦未与閒身。汝今犹占三秋日，我已秋光尽让人。
十月六日千秋节赐宴
作者：罗洪先
朝代：明
体裁：七言律诗

列秩青宫已二年，昌辰初得醉恩筵。风前露醑千秋重，天上云和九奏传。东掖早闻回綵仗，内庭应遍赐金钱。自愧菲才无以颂，重华长愿似尧天。
十月朔奉天殿颁历
作者：罗洪先
朝代：明
体裁：七言律诗

天王玉烛调三极，太史铜仪协八风。淑令早从三殿下，韶华还与万方同。尧年喜戴频书考，周禄虚縻几献功。错讶朝来霜气薄，春阳已满大明宫。
十月黄花满庭把玩开颜遂有短句·其一
作者：罗洪先
朝代：明
体裁：七言绝句

曾伴渊明栗里间，千年流落影阑珊。何知寂寞荒山里，亦有知心为破颜。
十月黄花满庭把玩开颜遂有短句·其二
作者：罗洪先
朝代：明
体裁：七言绝句

几枝浓艳几枝稀，自倚秋风意不违。何事背时开独晚，欲人摇落见芳菲。
午日青原山中共善山晴川东廓明水诸公燕序
作者：罗洪先
朝代：明
体裁：七言律诗

一径穿云万木深，高厓曲槛昼萧森。同心人与兰熏对，多病身逢艾节临。自笑行踪经石滑，谁从闻性辨钟音。年来渐识窗前草，不借菩提树下阴。
午日青原山同东廓师泉原山诸君再叠戊申韵
作者：罗洪先
朝代：明
体裁：七言律诗

野寺春残花不逢，旧游麋鹿故相从。佛身自对庭前柏，僧病犹鸣夜半钟。解识樵夫从姓隐，欲酬客问觉言慵。听经他日传开士，谁是今生脱骨龙。
华山汝思侄赴官·其一
作者：罗洪先
朝代：明
体裁：七言绝句

挟策当年入泽宫，几回风雨酿春工。此行初试亲民术，可与书中有异同。
华山汝思侄赴官·其二
作者：罗洪先
朝代：明
体裁：七言绝句

处处相怜保障疏，庭前那复有悬鱼。吾家门户谁相亚，清白传来不愿馀。
华盖山
作者：罗洪先
朝代：明
体裁：七言律诗

游遍名山几洞天，紫元真是洞天仙。悬崖飞步迹三五，大世含丸恩万千。丹鼎古今安石上，白云昕夕伴身边。羽人许我成缘分，嬴得浮丘一觉眠。
南岳上封寺
作者：罗洪先
朝代：明
体裁：五言律诗

绝地敞龙宫，千峰拥祝融。烟云遥泛海，楼阁尽悬空。槛俯湘中树，窗来天际鸿。不须谈弃屣，双舄正乘风。
南旺湖
作者：罗洪先
朝代：明
体裁：七言绝句

百年风景兹奇绝，到处江湖却欠诗。驴背不归秋易老，黄花也解笑人痴。
南游赤子永丰贼自称也围城四日投书聂太保诉言财尽民贫救死不赡不得已而至此且乞济施辞颇恭逊余读感焉作长谣怜之亦因以风世云
作者：罗洪先
朝代：明
体裁：古风

圣世治无为，鱼鳖亦咸若。矧此山谷氓，蚩蚩任耕凿。秋成足官税，年深辞县郭。比邻垄上连，泉瀑门前落。东篱夜醉归，西舍日出作。鸡豚随主来，葛苧随时著。白头犹赤子，不解争强弱。末代递变迁，浇风散淳朴。公家竞侈靡，大姓工椎剥。徵求无定期，贷息多踰约。鬻子缓鞭笞，质屋易钱镈。迫胁不自聊，激发恣为虐。斩�悬巾帜，奋锄出涧壑。至性一以戕，沈迷竟难药。流毒被遐迩，积威震寥廓。军实损苞苴，武弁疏韬略。气夺敢追奔，声扬助挥霍。郡邑既不支，墟里将焉托。昔日钟鼎家，煨烬成寂寞。昔日绮罗筵，淋漓沾部落。相戒避穷檐，且念妨私穫。哀多如恶盈，奖廉颇重诺。昨至恩江城，不入瞻云阁。投书聂太保，自诉令人怍。历叙变所起，辞意殊郁薄。倘免饥寒忧，肯弃畎亩乐。哀此赤子心，何忍纳于恶。摧柯本微蠹，燎原始一灼。厉阶谁所为，村谣代道铎。
卧云楼
作者：罗洪先
朝代：明
体裁：古风

托居在城市，声利多豗嚣。白云满山谷，往来暮复朝。云飞不可留，太虚神与游。昔人重揽结，冥卧百虑休。不复知春秋，宁辨人间世。身虽杂尘氛，心已释凝滞。陈君年已晚，白发不盈卷。高楼有嘉名，意与昔人远。忆我开石莲，榻上生岚烟。伊谁到枕席，惟有夜深泉。
即事·其一
作者：罗洪先
朝代：明
体裁：古风

今年三月日食既，愁云黯黯风摧地。稚子悭呼新月生，行旅狂奔暮雨至。父老招予且指示，天狗凶猘恣吞噬。寒精闪闪不受降，欲灭未灭两争势。袒跣堕冠仰天视，残星三四如相避。便欲伐鼓集村市，缴弓注矢快歼殪。天宇沈沈高莫攀，反袂无声掩双涕。
即事·其二
作者：罗洪先
朝代：明
体裁：古风

初夏廿二江头路，路傍野客行相语。传闻前月十七事可骇，赤日回光光未具。半空无云天鼓鸣，垣中一星忽飞去。化为白石沈东海，海水乾枯北风怒。群龙起立鲸鱼死，掩耳不忍闻他句。古云变故不虚生，草茅下士那得与。皇天至仁岂不虑，五纬错迕令人惧。
双江公分粟
作者：罗洪先
朝代：明
体裁：七言律诗

一室萧然不恨贫，生平意气耻谋身。三年独学非缘谷，八口为家半仰人。博弈无能悲向老，轻肥与共愧推仁。盘餐何敢专来赐，分少还期遍比邻。
双江公赴蓟州中丞
作者：罗洪先
朝代：明
体裁：七言律诗

蓟门天险重王畿，立待中丞笑解围。开府旌旗占阵色，行边草木动兵机。潮河川上秋城壮，山海关西晚燧稀。应是笑谈尊俎上，古来常胜在知微。
发北新关初闻孤雁寄东窗叔
作者：罗洪先
朝代：明
体裁：五言律诗

紫塞分寒影，清江入暮深。遥怜失群翼，还似独游情。匝月疑衰苇，迷烟滞古城。南归书帛杳，为向故园鸣。
古佛堂
作者：罗洪先
朝代：明
体裁：五言律诗

院古昙花隐，门幽径草侵。三年寻故侣，孤月到深林。闭户同斋食，谈经杂鸟音。流尘纵满席，终觉少尘心。
古意
作者：罗洪先
朝代：明
体裁：古风

启期年九十，行歌自拾穗。古人交谓贤，不知此何义。宴起一盂粥，聊以卒馀岁。五鼎既不甘，尝闻易覆坠。
古翠行
作者：罗洪先
朝代：明
体裁：古风

钱君爱长松，不辨几千岁。朝露滴空寒，夕吹起蔚荟。根柯剥霜藓，户牖入天籁。疑得飧苓方，颇见超尘态。至今七十年，颜色曾未艾。我欲识其人，远在千峰外。归去视莲洞，怪石如抹黛。安得驱秦鞭，与之斗珍怪。
吊三义士战场
作者：罗洪先
朝代：明
体裁：古风

腥风暗尘何太狂，搀抢枉矢纷寒芒。红巾白马随蕲王，飐旗韬鼓来越疆。屠村赭屋虐焰张，贪噬不殊豺与狼。建牙推毂镇一方，弃城首鼠谁能当。布衣许国大义倡，虎符未下先戎行。竖发奋髯心郁昂，木弓棘矢生马缰。一呼百夫气倍扬，直欲灭寇清湖湘。兵家胜负故不常，纵死生气终堂堂。曾不愧杀材官郎，平原无人衰草黄。鸟飞不下星露凉，至今青燐生夜光。
同孙江阴登二岛有作次韵奉赠
作者：罗洪先
朝代：明
体裁：七言律诗

与君春日别春明，青琐遥怜去国情。江县碧桃花已暮，秋风黄菊酒初醒。烟迷双岛疑珠佩，山绕孤城作画屏。何事皂囊虚綵笔，独令渔父得知名。
同年吴云泉弃官南归有赠
作者：罗洪先
朝代：明
体裁：七言律诗

与君同榜复邻州，十载飞腾独宠优。兵马东川唐节度，简书关外汉诸侯。忽闻梦雨翻巴曲，不待秋风归楚舟。直道古来多屈抑，几人身退志俱酬。
同年胡前冈母恭人八十寿诗·其一
作者：罗洪先
朝代：明
体裁：五言律诗

崇阀凝繁祉，慈闱积永年。历更五朝后，名达两宫前。娱綵随卿月，行厨借御烟。至今逾一纪，福履益穹然。
同年胡前冈母恭人八十寿诗·其二
作者：罗洪先
朝代：明
体裁：五言律诗

解愠风初至，承欢月正舒。节催长命缕，年数后天书。俨席纷华佩，克闾献瑞珠。只输青鸟宴，人世渺难知。
同江别兄廷章醉后漫歌·其一
作者：罗洪先
朝代：明
体裁：五言绝句

同水南风急，兰舟不忍开。临分重把袂，归信几时来。
同江别兄廷章醉后漫歌·其二
作者：罗洪先
朝代：明
体裁：五言绝句

休歌渭城曲，杨柳思依依。明日秦关客，江州云树迷。
同江送从兄廷章之秦将取道入燕问官
作者：罗洪先
朝代：明
体裁：五言律诗

分影悲连理，鸣榔听采莲。夏云千里映，湖草一帆悬。汉水南连郢，秦关北接燕。无嗟歌和寡，会见弃繻还。
同黄洛村宿罗田岩
作者：罗洪先
朝代：明
体裁：五言律诗

心迹浑无系，行歌恣所如。偶逢紫芝客，邀入白云居。清磬闻僧梵，寒灯捡道书。谁能甘役役，徒使二毛疏。
后园
作者：罗洪先
朝代：明
体裁：古风

南村云雨北村晴，晴鸠雨鸠更互鸣。东风吹雨衣不湿，我在桃花深处行。
后园续咏
作者：罗洪先
朝代：明
体裁：七言绝句

棠梨花开深浅黄，燕子初飞日渐长。草亭坐久客不到，半雨半风春太狂。
听友人送宋高邮守晁仲约事
作者：罗洪先
朝代：明
体裁：五言律诗

昔日江淮盗，扬言势不支。修词远迎劳，倾帑重赍持。辟宥犹争议，封疆故有司。谁知千载下，此事亦多师。
吴云泉初游石莲洞
作者：罗洪先
朝代：明
体裁：七言律诗

山中古洞初归主，林外穿云远共君。石作莲花疑半折，僧如迦叶可为群。未须说法来猿听，恐有遗书似鸟文。去处莫言随所遇，年年风月待平分。
周中孚六十
作者：罗洪先
朝代：明
体裁：七言律诗

文场早岁众相推，却讶明珠屡见遗。白首书多还授子，青山家在不馀赀。生徒帐下先闻礼，闾里门前每决疑。当日汉庭儒术重，伏生九十作经师。
周冷塘宪副雪中见访
作者：罗洪先
朝代：明
体裁：七言律诗

同住深山与世违，远劳雪径访岩扉。但教夬履从人笑，何有高歌和者稀。如玉喜临庭院树，飞花偏逐芰荷衣。袁生一榻萧条久，岂为衾寒又促归。
哭罗木夫·其一
作者：罗洪先
朝代：明
体裁：五言律诗

十载江城面，三年夜雨亲。道交久不厌，志逸老能贫。岁月怜分影，乾坤隔幻身。残躯新读礼，感事倍伤神。
哭罗木夫·其三
作者：罗洪先
朝代：明
体裁：五言律诗

叔夜尘缘薄，初平道气深。酒醒仍荷锸，身老不留金。白日哀回驾，青鸾渺去音。皋比读易事，凄断不堪寻。
哭罗木夫·其二
作者：罗洪先
朝代：明
体裁：五言律诗

彩服趋庭处，乌巾对月吟。橙溪秋自好，椒醑尔难寻。蝶梦无醒枕，猿哀有泪襟。思亲悲似貌，今日失知音。
哭罗木夫·其五
作者：罗洪先
朝代：明
体裁：五言律诗

招魂路杳隔，埋骨日幽阴。岁月芳兰歇，风霜宿草深。罗含留故宅，钟子绝鸣琴。把剑悲重约，题碑寄夙心。
哭罗木夫·其四
作者：罗洪先
朝代：明
体裁：五言律诗

阴阴伤岁暮，历历对山原。呜咽泉声断，萧森桂影翻。牛衣空自去，鹤树竟难言。长岁归鸿急，荆丘日露繁。
哭罗生汝奎
作者：罗洪先
朝代：明
体裁：五言律诗

一日千秋别，孤云万里心。谁怜泉下士，元是席中珍。桂馆留残榻，玉坛空暮林。高深閟古调，不为惜知音。
唐应德避暑郊居与林子仁访之不得用韵寄赠
作者：罗洪先
朝代：明
体裁：五言律诗

出郭寻芳侣，高林绝世氛。何知望双翼，无异隔重云。听鹤疑笙转，搴兰感袂分。托躬自有别，不敢怨离群。
四嗟诗别弟也邃夫如南雍其兄送之江上不能独归而作·其三
作者：罗洪先
朝代：明
体裁：古风

我所嗟者岁月晚，容华渐落毛发短。布褐在身不觉煖，欲往驰驱行步缓。始怜青阳不再返，白日森森空悲惋。莫言少壮常似今，来日大难胜黄金。
四嗟诗别弟也邃夫如南雍其兄送之江上不能独归而作·其二
作者：罗洪先
朝代：明
体裁：古风

我所嗟者夜雨寒，鹡鸰飞飞毛羽单。譬彼荆树枝不完，天各一方气骨珊。顾子远离增悲酸，岁岁相看明月团。倘其慰我加盘餐，无使长歌行路难。
四嗟诗别弟也邃夫如南雍其兄送之江上不能独归而作·其四
作者：罗洪先
朝代：明
体裁：古风

我所嗟者川途迥，放舟欲往不可泳。江头尺鲤春欲奋，江潮尚隔浔阳郡。寒温道远谁相问，棠棣有华难独咏。愿言明岁早来归，飞鸿目送心悲愤。
四字吟昼睡戏书与世光子效康节体
作者：罗洪先
朝代：明
体裁：四言诗

自笑念庵，终何干济。半生辛勤，此日懒肆。闲不踰大，行不矜细。高不近名，卑不营利。日午北窗，倦则假寐。不浴而凉，不饮而醉。问年几何，四十九岁。昨非已遥，后善何计。稚子闻之，以语为戏。俟其稍长，问以知未。
四日至洞见梅
作者：罗洪先
朝代：明
体裁：七言绝句

春日初临已艳阳，石门自启入青苍。莫言洞里无供给，已咽梅花到骨香。
四月十二日经筵躬展御书赐宴左顺门
作者：罗洪先
朝代：明
体裁：七言律诗

谈经内殿重司存，妙简儒英奉至尊。亲仰天颜承玉几，巧当日色上金门。御书躬进鸣阳颂，仙醴均沾湛露恩。翻愧班行称献纳，五年初侍紫薇垣。
四楼诗 其一 鉴湖
作者：罗洪先
朝代：明
体裁：七言绝句

贺监风流今已希，鉴湖流水尚光辉。洪都不道山川别，也有楼台送夕晖。
四楼诗 其三 绿野
作者：罗洪先
朝代：明
体裁：七言绝句

十里平林晓望中，故家乔木远含风。人间绿野寻常见，何事惟传裴晋公。
四楼诗 其二 水月
作者：罗洪先
朝代：明
体裁：七言绝句

溪前山色碧嵯峨，杨柳阴中古巷多。最是村居堪佚老，月明谁为听渔歌。
四楼诗 其四 留春
作者：罗洪先
朝代：明
体裁：七言绝句

阅尽繁华只等閒，纷纷市鼓竞春还。野人不解年时改，却道春流山水间。
城头陈慕古君八十
作者：罗洪先
朝代：明
体裁：古风

家君昔驻城北隅，夜堂几醉迷归途。是时慕古三琪树，弟也恭敬兄怡愉。一见欣然动颜色，质类古人多自得。二兄久矣跨鹤飞，故留难弟存矜式。耒耜还山四十年，江城独到每凄然。丈人与见已垂白，性行只今谁比肩。忽道称觞四月二，寿比磻溪钓璜事。自惭六十久毵然，始知五福康强冀。凤毛庭下勤诗书，相烦执酳传芳誉。太丘孝友应难得，城市何人表里闾。
壬子除夕
作者：罗洪先
朝代：明
体裁：古风

少年轻自信，称引必诗书。目少可意人，量已恒有馀。慕远靡近忧，戒愓日复疏。但念岁月悠，宁复嗟居诸。冉冉四五十，正如下阪车。青阳初起晨，已遂迫夕除。四序谅不爽，今昔一何殊。力衰业不就，夙计岂可虚。抱兹中夜叹，起步仍踟蹰。
夏幽道中
作者：罗洪先
朝代：明
体裁：五言律诗

晨征览衣露，磴折历峰云。地险风多烈，林深日易曛。山禾霜后实，乡语客中闻。人事随情好，吾行得所群。
夏怀
作者：罗洪先
朝代：明
体裁：古风

朅来意不适，我生当何如。委运任流迁，与道时卷舒。奈何日复日，忧与年岁俱。捐外岂累物，郁中难久居。有身恃骨肉，割弃复奚须。万物皆得侣，而命乃我殊。感彼鹡鸰诗，掩卷三欷歔。
夕泊文江邑中故人追饯至滩市
作者：罗洪先
朝代：明
体裁：五言律诗

虚舟无所系，江上恣沿洄。故人不相舍，日落且衔杯。市火深林见，滩声静夜来。那堪当此际，归棹暗相催。
外母王淑人五十
作者：罗洪先
朝代：明
体裁：五言排律

南陆开修景，朱明启丽祥。时亨灵种茂，庆洽浚源长。五世奇占叶，三元泰运昌。金螺含瑞彩，白鹭孕瑶光。重袭槐庭荫，来仪桐水阳。释丝天作合，琼树世相望。云从疑归姊，羊车类聘王。锦缘芬郁郁，鸾缀动彭彭。方解芙蓉佩，躬操卷耳筐。却铅劳主馈，断帛示周行。蘋藻春生涧，芝兰蚤媚旸。结缡申女戒，截发荐宾觞。旨蓄时堪禦，甘分食不皇。九仪昭阃范，五族守彝常。夫子当时杰，郎官廿载强。雅操闻表著，俪美共翱翔。孝肃苞苴绝，于公政理彰。鸡鸣资警饬，鹤省得明扬。贞曜身能隐，向平家遂忘。田园系孳畜，伏腊饱羔羊。共羡椿龄富，还惊萱树芳。宠光回照耀，奕叶叠焜煌。神历观阶荚，仙筹拂海桑。洛龟书五十，坤马利无疆。德盎形偏胜，年登物共康。象筵罗碧砌，雕席接兰房。帨影流银汉，冠云切绮梁。玄蝉犹在鬓，青凤总辉裳。燕贺姬姜集，蹄轮道路忙。重闱交璧映，嗣服俨金相。帷拂鸳鸯对，杯传鹦鹉飏。缤纷连舄绶，杂沓递笙簧。仪享陈嘉币，欢承舞艳妆。瑶池桃正熟，玉井藕先尝。羹和篯铿雉，盘餐方翔獐。膏濡多越秬，雪脍必河鲂。丰草迟晞蔼，卿云高宇张。忽飘濯枝润，应散雨花香。轻汗消鲛縠，清阴转绿杨。密帘堪避暑，爽吹已飞芒。宾主诚交献，儿童喜更狂。追陪时不偶，掩映日将苍。林暗来山翠，蜩鸣送晚凉。南风发天籁，北斗挹霞浆。弄蕊疏萤度，啼花娇鸟藏。嫦娥分秘药，织女报华章。宝烛星初烂，金茎露欲瀼。椒馨咸饫饱，酃渌恣徜徉。湛湛歌无醉，沈沈夜未央。千金酬悦怿，四座韵铿锵。葭倚吾何幸，桃夭早见将。庸凡同下里，采择愧东床。冰玉人虚拟，寒暄爱讵当。仁慈瞻父母，衔戢阅星霜。令节欣遭际，愚衷倍激昂。况恩深酌海，效颂愿如冈。頍弁情何极，嘉鱼福自攘。谁招金穴鹤，见说玉山粮。王母丹台诀，麻姑紫石方。长年逢此夕，明月在高堂。
夜与胡庄溪毛世卿叙故有感
作者：罗洪先
朝代：明
体裁：七言律诗

壮年远道访相思，千里征鸿未可羁。偶与旧游谈往事，不知今夕别何时。境如昨梦醒来失，诗向谁家醉后奇。蓬鬓萧萧吾已老，祇馀初服得心期。
夜坐
作者：罗洪先
朝代：明
体裁：七言律诗

半似惺惺半似忘，萧萧四壁一匡床。因更晦朔知元会，渐悟华胥近醉乡。心远不须山亦静，身閒翻觉夜偏长。何人欲问逍遥诀，为语中庸第一章。
夜坐·其一
作者：罗洪先
朝代：明
体裁：五言绝句

结庐向南山，日夕入佳气。岂不淹岁年，地远心所慰。
夜坐·其三
作者：罗洪先
朝代：明
体裁：五言绝句

月色满空庭，夜静绝人语。忽闻发幽香，花树知何许。
夜坐·其二
作者：罗洪先
朝代：明
体裁：五言绝句

林深山径幽，苍苔蔽白石。闭门今几时，物态异畴昔。
夜归
作者：罗洪先
朝代：明
体裁：五言律诗

宵逝逢初霁，山深述所如。疏星浮野水，凉雾暗村墟。谷应疑呼侣，林昏错问居。始知勤四体，不独有长沮。
夜梦侍谷平先师登高亟辍朝食追逐不离途中请曰平生未尝奉随登览师顾曰吾与子密处却久于诸子矣觉而天曙为重九节敬书识异而同门友李文舆卒且旬馀因以寓悲
作者：罗洪先
朝代：明
体裁：古风

至人倏来去，仪形成久违。悠悠二十年，夜梦忽旋归。相携载登陟，皇恤疲与饥。所期近可远，高高凌崔巍。幸此撰杖屦，窃聆謦欬微。一步还一趋，自惊畴昔非。还闻喟然叹，与子久相依。言在逾有亲，神游不可鞿。觉来异今古，灵爽疑投几。节序当暮秋，牛山敛烟霏。因怀及门侣，感慨一沾衣。
夜梦藩省为余建坊题曰白云深处閒人遂成二句觉后足之
作者：罗洪先
朝代：明
体裁：七言绝句

白云深处閒人少，惟有希夷似不群。今日高眠千丈顶，远书休遣递飞云。
夜泊赤壁
作者：罗洪先
朝代：明
体裁：七言律诗

五百年来此胜游，水光依旧接天浮。徘徊今夜东山月，彷佛当年壬戌秋。有客得鱼来赤壁，无人载酒出黄州。吟成一啸江山寂，孤鹤横江掠小舟。
夜雨玩易
作者：罗洪先
朝代：明
体裁：七言律诗

风入南楼雨乍残，萧萧万籁动新寒。閒窗藜火虚相映，晚岁韦编静自看。日月互精图已显，乾坤非画见应难。根源若道无消息，何事尧夫独弄丸。
大墓山哭亡弟造夫·其一
作者：罗洪先
朝代：明
体裁：五言律诗

骨肉俱如故，音容尔竟沈。可怜一抔土，遂隔九原深。执手难凭梦，何言可寄心。亦知年向老，犹自泪难禁。
大墓山哭亡弟造夫·其二
作者：罗洪先
朝代：明
体裁：五言律诗

去路知何处，频惊讳日临。谁堪七年病，犹系九京心。过雁书难到，寒塘草自深。秋风正萧瑟，更奈候虫吟。
大慱存斋王君自沙县致仕初归对饮有赠
作者：罗洪先
朝代：明
体裁：七言律诗

万钟一芥莫殊观，出处如君众已难。身喜还家真属我，老知怜幼胜居官。深秋丛菊霜前赏，返照千峰雨后看。同学几人今几在，一尊为寿且为欢。
天池寺
作者：罗洪先
朝代：明
体裁：七言绝句

㒹仙丹成献明主，半留天池人莫取。出岫常为一片云，有时解作千峰雨。
天籁
作者：罗洪先
朝代：明
体裁：七言绝句

静极初生动即消，无端风雨入清霄。谁知扰扰氛尘内，自有元声在寂寥。
太保司马毛公归田投赠
作者：罗洪先
朝代：明
体裁：七言律诗

三边百粤仰威名，独握兵符十二营。频赐宠衣分御府，密投胜算中皇情。身閒不俟成功后，道直终令众论平。暂使山林增气色，白云还待慰苍生。
奉家君命遣入侍感述
作者：罗洪先
朝代：明
体裁：五言律诗

唱第金銮陛，传宣赤芾衣。风云真忝窃，犬马奈孤微。万里丹心迥，三秋紫禁违。经纶儒者事，敢复叹今非。
奉期龙塘惺厓特峰三君重游石莲
作者：罗洪先
朝代：明
体裁：七言律诗

身世能将视片云，岩栖岂必魏元君。夕窥萝月时留影，朝听溪禽自笑群。屋似披襟中野处，石如浮梗乱波文。朅来不信通灵地，且试浮香坐夜分。
奉赠梁司徒罢官归金陵
作者：罗洪先
朝代：明
体裁：七言律诗

功成得罢尚书奏，丹诏从知惜老臣。已长子孙留报主，欲寻行辈少归人。山中径路犹残草，江上鲈鱼且问津。不羡剡溪恩泽赐，五湖应并与閒身。
奉陪双江先生访旧石屋
作者：罗洪先
朝代：明
体裁：七言律诗

僻居春日苦离忧，获奉巾车访昔游。共出羊肠穷远道，几看鱼泳坐临流。孤云无系身常健，一剑相携志已酬。不遇辞荣甘混迹，岂应清论在林丘。
子陵祠
作者：罗洪先
朝代：明
体裁：五言律诗

汉庭怀旧德，独爱水云身。白发一竿暮，青山七里春。江流閒岁月，夜景湛星辰。千载荒祠下，停舟日几人。
安庆吊余忠宣公墓
作者：罗洪先
朝代：明
体裁：七言律诗

淮南兵甲正纷纭，不为酬恩始立勋。城上女墙频易主，池边神道独怜君。一身自许生无负，数口还从死有闻。此后观风求国士，不知谁属似将军。
宋子
作者：罗洪先
朝代：明
体裁：古风

伊予近弱冠，被服厕儒生。调笑不受羁，恒与宋君并。起处虽异舍，顾盻多含情。揖让傧诸侯，俎豆趋两楹。历阶陈古义，分席校文英。朝暮双比迹，前后忝联名。问齿三岁长，相视犹弟兄。君抱琼玖质，余亦桃李荣。艳君青衿色，皎皎冰雪明。春日西城游，秋风南浦行。谬举惭先第，深交违夙盟。迩来三十载，纷拂蓬与萍。投章罢仕籍，抽簪事耦耕。照水怜故影，闻莺感友声。之子自何来，骨相如君清。尊以父执礼，乞言谅有诚。感此岁在庚，为君献寿觥。闻语心欲恻，匪直衰羸惊。知年喜以惧，过时悲未平。小儿才十龄，岂复怀屏营。援毫忽舒啸，披襟似解酲。闻将五岳往，更以一剑鸣。所期珍在席，宁言金满籯。州郡聘不展，江湖士多轻。归来过里闾，閒居谢公卿。有后已自足，如余亦何成。宠极虑招辱，机忘动靡争。文牺未知悔，木鸡复谁撄。驻颜岂多术，密意待相倾。
官军谣（段都阃所将省兵四百，无一人援白沙者）
作者：罗洪先
朝代：明
体裁：古风

官军四百数不足，衣甲鲜明好皮肉。朝游江上簇军营，夜向城头攫人屋。县官供应间迟速，虎符日日相迫促。白沙乡兵御奔突，兵家胜负多番覆。月落荒村鬼夜哭，桥头一矩明于烛。剪衣谁作招魂曲，铃阁将军睡方熟。
客归
作者：罗洪先
朝代：明
体裁：七言绝句

乡关久别梦魂惊，十载归来百事更。惟有门前杨柳色，春风不改旧时清。
宿水芝滩上
作者：罗洪先
朝代：明
体裁：古风

悬流出峡喧殷雷，孤舟一宿依岩隈。江灯翻觉形影静，夜梦误疑风雨来。毒龙华石多顽丑，潜向溪头效奔走。何时鞭龙作雨云，濯缨且醉湘江酒。
宿黄滩忆七泉
作者：罗洪先
朝代：明
体裁：七言绝句

三载思君不见君，扁舟遥逐楚江云。撩人最是秋风树，那用啼猿夜半闻。
宿龙华寺海天秋月堂·其一
作者：罗洪先
朝代：明
体裁：七言绝句

半月高斋对鹤眠，客来无日不探玄。不知何处人间世，拚与青山静结缘。
宿龙华寺海天秋月堂·其二
作者：罗洪先
朝代：明
体裁：七言绝句

孤塔侵云万木深，新寒台殿夜沈沈。重来旧侣那堪问，明月阶前霜叶吟。
寄丁安仁聚乡
作者：罗洪先
朝代：明
体裁：七言绝句

张古山前溪水横，几回吟眺上孤城。愿君为政如溪水，纵有风波不改清。
寄万鹿园
作者：罗洪先
朝代：明
体裁：五言律诗

春赏逐阳和，川游澹夕波。观灯传佛性，闻榜答渔歌。千里人俱老，终年梦几过。秋来仍断饮，将奈白云何。
寄刘凤西太平节推
作者：罗洪先
朝代：明
体裁：七言律诗

封疆直接秣陵关，尊酒常怀采石湾。词客留家知郡美，讼人空狱羡官閒。蛾眉月满秋临水，牛渚烟消晓见山。况是上皇膏泽地，科徭应未扰民间。
寄别凌海楼·其一
作者：罗洪先
朝代：明
体裁：七言绝句

阳田客至不相闻，只隔山前一片云。蓬鬓萧萧还自哂，未知何日再逢君。
寄别凌海楼·其二
作者：罗洪先
朝代：明
体裁：七言绝句

满县桃花春不留，恩江江水逐君流。后人记取栽桃意，多少苍生未解忧。
寄友人
作者：罗洪先
朝代：明
体裁：五言律诗

与君十载别，闻已二毛新。却忆同游处，谁为强健身。远江长映户，隐几对芳春。我已捐簪绂，无为苦避人。
寄同年祝岣嵝·其一
作者：罗洪先
朝代：明
体裁：五言律诗

孤厓悬古木，秋月静萧森。独坐忽忘去，洲前江水深。青青山自远，胍胍岁将阴。已识鯈鱼性，投竿非我心。
寄同年祝岣嵝·其二
作者：罗洪先
朝代：明
体裁：五言律诗

君住衡山下，春风几岁华。石疑封玉检，水似注丹砂。欲访前朝隐，犹闻去路赊。桃花开已遍，鸡犬为移家。
寄同年程松溪
作者：罗洪先
朝代：明
体裁：五言律诗

匪材惭附骥，同诏入观文。何意遭逢日，翻为聚散云。名甘辞仕籍，身复远人群。多少酬恩意，相看惟有君。
寄吴九山
作者：罗洪先
朝代：明
体裁：七言律诗

严君出处类而翁，生死悲欢岁月同。异域长嗟难问鲤，远书何意逐来鸿。青峰湖上官斋晚，白露山中垄树风。不待牵衣方下泪，孤云相对恨无穷。
寄孙锦衣·其一
作者：罗洪先
朝代：明
体裁：五言绝句

锦衣先禁旅，日日奉金銮。立仗螭头近，传呼雉尾寒。
寄孙锦衣·其三
作者：罗洪先
朝代：明
体裁：五言绝句

禁城春色早，夜半发征轮。记得门前别，牵衣指暗尘。
寄孙锦衣·其二
作者：罗洪先
朝代：明
体裁：五言绝句

将军下殿直，自鞚紫骝缰。驰道鸣鞭避，章台索酒尝。
寄孙锦衣·其四
作者：罗洪先
朝代：明
体裁：五言绝句

不堪客舍望，正在帝城南。马革前生梦，䲭夷后世谈。
寄寿松溪少宰六十
作者：罗洪先
朝代：明
体裁：七言律诗

君齿相先七岁强，看花曾共少年场。贪闻夜语忘更漏，联趣朝班触佩珰。别去升沈成老大，近来学问喜归藏。传家定有伊川易，面对何缘到草堂。
寄座主张水南公
作者：罗洪先
朝代：明
体裁：七言律诗

楚江归去惬林栖，春草萋萋四望迷。药长得知更伏腊，醉游常不辨东西。道从川上行时见，诗向窗前翠处题。分与白云为伴侣，致身何以报提携。
寄朱镇山中丞巡抚山东
作者：罗洪先
朝代：明
体裁：七言律诗

青春琼树丽彤庭，玉斧登台鬓未星。日近泰山多晓色，风行东海少尘冥。得年不用移齐粟，考牧还闻诵鲁駉。填抚正资清静理，片言肯向盖公听。
寄朱镇山中丞巡抚山东
作者：罗洪先
朝代：明

青春琼树丽彤庭，玉斧登台鬓未星。日近泰山多晓色，风行东海少尘冥。得年不用移齐粟，考牧还闻颂鲁綯。镇抚正资清静理，片言肯向盖公厅。
寄朱镇山中丞巡抚山东
作者：罗洪先
朝代：明

青春琼树丽彤庭，玉斧登台鬓未星。日近泰山多晓色，风行东海少尘冥。得年不用移齐粟，考牧还闻颂鲁绹。镇抚正资清静理，片言肯向盖公厅。
寄李鹅州海州
作者：罗洪先
朝代：明
体裁：七言律诗

秋山独掩白云居，早岁交亲迹近疏。五马喜临东海郡，片鸿忍对北风书。清淮画舫遥趋府，斥卤荒村屡驻车。莫叹把麾劳抚字，折腰县令视何如。
寄杨实卿
作者：罗洪先
朝代：明
体裁：五言律诗

燕歌别易水，蜀道隔湘云。江柳年年绿，攀条独忆君。啼猿渺何在，来雁不堪闻。莫就成都卜，玄经自有文。
寄殷市隐
作者：罗洪先
朝代：明
体裁：古风

严风驾林壑，落叶旋衰蓬。阳春暄玉露，夭夭桃李浓。欢娱与悲怆，扰扰百年中。皇天亦何心，志士忘穷通。矫首漂母地，千金仰韩公。
寄殷虚白
作者：罗洪先
朝代：明
体裁：古风

我遇銮江髭未生，君年长我才二龄。春风桃李各明媚，繁华那解伤凋零。一回相见色渐槁，我今已是秋蓬草。纵有馀閒作远书，临缄怀抱嗟潦倒。忆君曾为博士员，执经几向文宫前。忽然不乐事佔毕，解却青山多醉眠。人生岂直求温饱，古人意气凌穹昊。富贵由来带险巇，江山何处无文藻。计年君已五十强，我卧田园十九霜。江南江北人千里，雁去雁来天一方。今年忽睹阿兄面，对饮思君君不见。临行漫写思君辞，何日握手如平时。迢迢江水去不住，早晚音书双鲤知。
寄永州别驾七泉表叔
作者：罗洪先
朝代：明
体裁：七言律诗

潇湘西望鸟飞还，分郡犹闻意自閒。云里有山多种秫，月明无事亦开关。檄传化及三苗外，讼罢行多双树间。借问濂溪逢旧主，几人吟弄对潺湲。
寄牟禾山公
作者：罗洪先
朝代：明
体裁：古风

石莲洞畔自结屋，夜听林蛬朝牧犊。五年不见武昌人，千里伤心楚州绿。武昌城头车盖多，使君门前雀可罗。晏起加餐身健否，无翼当如会面何。
寄王养明
作者：罗洪先
朝代：明
体裁：七言绝句

玉虚清昼鸟关关，一别春风几日还。此日囊中应得药，白云深锁葛峰閒。
寄祠部曾见台君
作者：罗洪先
朝代：明
体裁：七言律诗

虞廷圣帝严三礼，汉署仙郎典百神。天上坛花陪位近，夜中词草御题新。归从散直还躬养，静爱斋居得炼真。谁向春曹留世业，独看章奏说先臣。
寄聂双江公
作者：罗洪先
朝代：明
体裁：古风

先生爱周易，三绝事不殊。一朝绾虎符，长啸辞山居。兵事贵神速，密奏专尚书。紫禁夜半启，皇威赫以舒。飞狐星营开，旄头半剪除。告至举旷典，印组累累如。少保职寅恭，孩孺悬绯鱼。荣光照衢路，独与盛德俱。嘿嘿省署夕，爻象观盈虚。
寄贺高鳌石擢徐州郡丞
作者：罗洪先
朝代：明
体裁：七言律诗

巴城别去怜遗政，棘部新迁共旧藩。官号贰车分职简，阶仍五品列衔尊。劝农渐识南中候，问俗时闻徼外言。更想观风随刺史，缇屏终日接朱幡。
寄赠青田明府李君株山五十
作者：罗洪先
朝代：明
体裁：七言律诗

出入公庭每戴星，诸生环席听谈经。能摧海寇奔三舍，更起山城卫百灵。宦迹屡书心已白，药炉久废鬓常青。县人可有攀留计，王令仙凫此暂停。
寄题镇江郡斋书舍
作者：罗洪先
朝代：明
体裁：七言绝句

铁瓮城头别署居，曲廊閒馆近何如。趋庭童子今垂老，未了当年一卷书。
寄高邮太守刘松宇
作者：罗洪先
朝代：明
体裁：五言律诗

符竹临何处，朝朝云水身。望凫来属令，过鹢识嘉宾。粳稻千家市，菰蒲四郭邻。最怜荒岁后，初有醉醒人。
寓天宁寺戚可大兄弟归省
作者：罗洪先
朝代：明
体裁：五言律诗

两生来就傅，适我卧精庐。共器餐僧饭，分灯读父书。思归缘问寝，谋道岂怀居。试论西河易，离群何所如。
寥贞女词·其一
作者：罗洪先
朝代：明
体裁：古风

妾身不自主，父母意有托。时命杳莫期，古人重然诺。一言誓终身，改辞令义薄。日月岂不明，寸心幸无怍。
寥贞女词·其二
作者：罗洪先
朝代：明
体裁：古风

媒者为谁欤，合此二姓好。谷旦展方仪，誓言永偕老。偕老固所愿，君子未相见。信义如有存，岂必在颜面。
对月
作者：罗洪先
朝代：明
体裁：五言绝句

云来月始昏，照云还是月。云能掩月光，不能损月魄。
对镜
作者：罗洪先
朝代：明
体裁：四言诗

前辛之年，始加汝冠。后辛之年，恐华汝颠。冠不复丱兮，华不复青。嗟嗟念庵奈汝形。
对雪·其一
作者：罗洪先
朝代：明
体裁：七言绝句

悄然穷户复谁怜，新岁先占大有年。野步早誇珠在袖，林吹还似玉生烟。
对雪·其二
作者：罗洪先
朝代：明
体裁：七言绝句

闻道瑶池天下奇，琼花琪树发春枝。偶然一夜冷风至，移向人间人未知。
寺中有怀
作者：罗洪先
朝代：明
体裁：七言律诗

城西古寺居仍僻，阁上鸣钟春正晴。初日影回双塔迥，遥天声断片鸿明。乡园白发音书少，岁月金闺感慨生。使命告期那可遽，凭阑空有望云情。
寺居柬王汉卿
作者：罗洪先
朝代：明
体裁：五言律诗

寥阒依清梵，徘徊恋景晖。可怜溪谷望，不见芰荷衣。鲤跃思传素，花残欲趁飞。所惊年岁异，讵止惜芳菲。
寿刘母熊孺人
作者：罗洪先
朝代：明
体裁：古风

昔我东家住，公干结交私。阿母重怜爱，骨肉两不疑。兰闺有新人，正当初嫁时。上机织鸳绮，下机理茧丝。中厨调八珍，北堂色怡怡。夫子盛宾客，车马何逶迤。揖让不虚往，觞豆具有仪。辛勤卅年来，时变令人悲。倏忽霜霰至，零落芙蓉枝。文禽将匹雏，兰茗宿芳池。羽翼渐以长，返哺慰所期。春风吹杨柳，槁枯发柔滋。谁云一女妇，能挽门祚衰。遥持山中酒，为歌白璧诗。他人应未识，犹有旧邻知。
寿同年胡前冈六十
作者：罗洪先
朝代：明
体裁：七言律诗

文章礼乐与时违，早赐明恩暂赐归。惯学儿嬉缘母在，乍亲农事识人稀。传书久谢京华远，注易曾窥造化微。同榜少年吾亦老，料君万事已忘机。
寿外父大仆曾符翁时年七十九·其一
作者：罗洪先
朝代：明
体裁：七言律诗

十五年前学二疏，自甘白首弃金鱼。閒推易数因留注，懒对乡人故索居。冠制喜从周礼后，人材爱说孝皇初。伏生强健斯文在，暇日频来问尚书。
寿外父大仆曾符翁时年七十九·其二
作者：罗洪先
朝代：明
体裁：七言律诗

深林住久忘机事，破壁颓垣一草堂。掩户未缘经月雨，敝裘犹带十年霜。不携稚子能穿屐，自抱童孙看倚床。共道明年逢八十，无心重问渭中璜。
寿外父太仆曾符翁时年七十九
作者：罗洪先
朝代：明

十五年前学二疏，自甘白首弃金鱼。闲推《易》数因留注，懒对乡人故索居。冠制喜从周礼后，人材爱说孝皇初。伏生强健斯文在，暇日频来问尚书。
寿大宰罗整庵公八十
作者：罗洪先
朝代：明
体裁：七言律诗

功成早纳尚书履，道直频删儒者书。木榻岁深曾几卧，草庭春在不教除。六经得友千年外，四海忧民一饭馀。空使圣人劳侧席，肯同尚父载安车。
寿大溪周君月台六十
作者：罗洪先
朝代：明
体裁：七言绝句

大溪溪水晚悠悠，明月台前有白鸥。醉向高台明月对，莫教人世入閒愁。
寿族叔凤山七十
作者：罗洪先
朝代：明
体裁：七言律诗

罗含有后重家声，住向深山岁几更。身谢儒冠缘肖子，庭分宾席少难兄。结庐不计频移径，种树还因识养生。怪是菊花开独晚，故留尊酒纵閒情。
寿曾石冈六十
作者：罗洪先
朝代：明
体裁：七言律诗

夫君长我二年强，须发相看独未苍。爱子能轻朱绂贵，宜家常对紫荆芳。喜看耕钓儿童狎，懒著衣冠栉沐忘。闻道佩茱能益算，况逢明日是重阳。
寿桃林一愚伯九十
作者：罗洪先
朝代：明
体裁：七言律诗

丈人九十身长健，闾里过从旧识名。就养久闻朝市事，观书还辨古今情。当门树老曾看种，在学孙多自教成。行辈祇今谁得似，季方年齿近难兄。
寿桃林一愚伯八十
作者：罗洪先
朝代：明
体裁：七言律诗

早知世道等浮烟，不恨南枝春色偏。自分若愚甘在谷，岂因抱一学谈仙。情忘逐子东征日，道合婴儿太上篇。见说伏虔犹强记，将无恩诏访高年。
寿桃林工部母周氏安人七十
作者：罗洪先
朝代：明
体裁：五言排律

蓬阁骖麟会，瑶池献枣年。三乾开浩荡，六甲任推迁。姬胤徽音远，坤仪垕德专。助缣劳织女，绝俗冰姑仙。俪美梁鸿逸，承休鲍永贤。云裳迟国宠，昼锦称家传。班媛东征赋，元君北斗篇。已欣人似玉，更羡福成田。九畴先箕范，七十戴尧天。珠履门庭溢，金钿壶閤填。霞觞和露液，冰碗映琼筵。青鸟歌声接，文鸾舞袖翻。日增长命缕，风入鼓薰弦。蒲节香堪泛，榴花色对妍。婺光霄掩抑，娥影夜婵娟。庆洽忘深爵，诗成竞续笺。愚生惭末祝，爱子昔同骞。共喜留萱背，言期酌赤泉。
寿桃林龙塘母孺人八十
作者：罗洪先
朝代：明
体裁：七言律诗

谁能綵服易华簪，岁岁躬耕力自堪。懒种桃花称作宰，爱依萱草号宜男。贞名早逐梁鸿隐，善养惟闻尹母甘。何意古风今尚在，每将乐事向人谈。
寿泉口山泉侄六十
作者：罗洪先
朝代：明
体裁：七言律诗

得失何须更问天，时当指使且怡然。千金不博閒中乐，万事休寻梦里缘。静对江梅还结子，醉看社栎可忘年。里中能几交游在，试论何人福最全。
寿王母金孺人九十
作者：罗洪先
朝代：明
体裁：七言律诗

王母从来海上仙，春风九十又华筵。世由凤阁丝纶贵，家是乌台甲第先。婚嫁即看俱白发，蚕桑能数几沧田。门前桃树累累实，应待千年入寿篇。
寿竹园壶山翁六十
作者：罗洪先
朝代：明
体裁：七言绝句

曾闻海外有方壶，更识长房往事无。我种石莲高万丈，玉瓶共倒醉相扶。
寿竹园秀冈兄六十
作者：罗洪先
朝代：明
体裁：五言律诗

莲洞时相见，芳醪每共持。忽看四岁长，已至六旬期。冈上松初秀，庭前桂几枝。顾予头且白，先寄社中诗。
寿郭梅洲
作者：罗洪先
朝代：明
体裁：七言绝句

三年不到洞梅旁，君住梅洲进寿觞。却恐花神翻笑我，君颜如旧我颜苍。
寿龙北山八十
作者：罗洪先
朝代：明
体裁：七言绝句

解绶谁能应虎符，身随大将战鄱湖。至今白发身犹壮，解说当年八阵图。
将入衡山酬韵贻别李文舆
作者：罗洪先
朝代：明
体裁：五言律诗

分袂怀兰畹，飞帆倚桂舟。白云何处所，绿树是南州。古岳连云起，清湘抱月流。凤笙如可望，伫尔太清游。
将游庐山别尹道舆樟墅
作者：罗洪先
朝代：明
体裁：五言律诗

非无八口计，其奈一身衰。念与古人远，羞为儿女悲。御风随所往，归日尚难期。不用伤流滞，家庭自有师。
尝奉先宜人过常山重经正值忌日感赋
作者：罗洪先
朝代：明
体裁：五言律诗

哀节来何促，慈颜去不归。笋舆难奉驭，竹泪自沾衣。寒水闻悲壑，疏林见远晖。不能五鼎养，空驾驷车飞。
尹道舆会试礼部
作者：罗洪先
朝代：明
体裁：五言律诗

三年期共学，别去意何如。暮就旅人宿，朝呈天子书。时平道易偶，命达志宁疏。莫念江潭老，林塘已卜居。
展先墓
作者：罗洪先
朝代：明
体裁：五言律诗

生我不能养，其如此日心。纵令双涕下，难到九京深。手馈思常嗜，心瞿感似音。却怜返哺鸟，夜夜绕空林。
展先墓
作者：罗洪先
朝代：明
体裁：七言律诗

石埠新封草欲萋，长年寒食雨交凄。千秋柏寝谁知鼎，七字延陵空有题。海岱冰霜思定远，塞垣金鼓罢征西。君章见说阶兰长，大树萧萧乌自啼。
展先涧谷府君墓·其一
作者：罗洪先
朝代：明
体裁：五言律诗

秀川沈别墅，春雨暗荒丘。地古孤僧识，碑残五字留。明堂金石赋，幽宅鬼神谋。不用疑天道，人生泡影浮。
展先涧谷府君墓·其三
作者：罗洪先
朝代：明
体裁：五言律诗

庙题犹�院，宋室久墟丘。紫气龙何在，乌衣燕不留。家缘酬国尽，天亦忤人谋。怅望前朝业，烟云日暮浮。
展先涧谷府君墓·其二
作者：罗洪先
朝代：明
体裁：五言律诗

玄草乌芜后，青山自一丘。善和书遂逸，靖节诔空留。生死同秦腊，悲欢在国谋。黄钟閟大雅，吾道几沈浮。
展先涧谷府君墓·其四
作者：罗洪先
朝代：明
体裁：五言律诗

直躬偏疾恶，华发向青丘。道继云林后，诗同山谷留。五噫空饮恨，万石不贻谋。岁岁逢寒食，溪蘋带雨浮。
屠竹墟有贻次答
作者：罗洪先
朝代：明
体裁：七言律诗

中年学道负心期，始信杨朱亦泣岐。扰扰渐忘聊自遣，空空仅似有何知。倘逢南郭堪相偶，解读西铭不恨迟。底事别来如对面，问君可是破群疑。
屠郡守擢徐州兵备
作者：罗洪先
朝代：明
体裁：七言律诗

吉郡楼船萦别情，彭城金鼓动秋声。烟霜淮海连三辅，关镇燕吴控二京。圯下风流今寂寞，沛中云气尚纵横。销兵已试甘棠地，推毂无忘细柳名。
山中杂诗
作者：罗洪先
朝代：明
体裁：五言绝句

问我家何在，山深多白云。岩前泉溜下，对语不相闻。
山水四咏·其一
作者：罗洪先
朝代：明
体裁：五言绝句

桃花满村郭，山雨鸣鸠鸟。柴门午始开，苔藓无人扫。
山水四咏·其三
作者：罗洪先
朝代：明
体裁：五言绝句

黄叶万山秋，白云千里暮。高楼明月多，怀人在桑户。
山水四咏·其二
作者：罗洪先
朝代：明
体裁：五言绝句

稻畦阳羡田，莲花大堤路。打鱼莫唱歌，惊起双飞鹭。
山水四咏·其四
作者：罗洪先
朝代：明
体裁：五言绝句

岩扉暮自扃，林雪光如曙。何处是梅花，闻香不识树。
岁暮有怀聂公
作者：罗洪先
朝代：明
体裁：七言律诗

野郭风烟岁又除，迢遥怜尔鬓毛疏。缇萦尚幼身难代，鲍叔相知力不如。酬酒但期强健在，沾衣时忆别离初。飞霜晕日千年事，檞叶窗前屡废书。
岣嵝山房歌
作者：罗洪先
朝代：明
体裁：古风

仙人与我绿玉杖，早年意气青云上。生憎颜色带风尘，梦中五岳恣雄放。石屋道者启瑶篇，历历朱陵罗洞天。奇峰细数过七十，下界俯视空三千。岣嵝之山禹碑石，造化元精神鬼画。不是名山灵异张，宁昭圣代文章迹。攀读欲驾三湘舟，万事伤心成阻修。去此山中止七日，胡尔江山垂三秋。忽遇夫君谈故邱，丰神飒飒凌九州。祝融之裔无乃是，况复玉立声杨休。当年亲见上封事，玉关青琐留清议。每嫌金印误铅砂，不博朱衣轻薜荔。夫君夫君莫怨嗟，邺侯曾是仙人家。药房阑砌接丹壁，牙签锦轴辉青霞。袅袅云泉知几处，丛丛露桂今谁住。望日台高白鹤遥，泻洪亭在玄猿去。九嶷迢迢烟雾横，空传玉帛漫含情。古来浮名不满瞬，何如绝粒度长生。清谣发处看芝草，道心定后浮云扫。自有金波共月回，何忧白发催人老。即今绛节向金台，寄语山房锁碧苔。直待功成谢簪绂，好共山人归去来。
岭南令
作者：罗洪先
朝代：明
体裁：五言律诗

邑险当新造，才高特试难。分疆百里俭，敷政四邻看。卉服文移简，蚶田赋入宽。无忘柔远意，圣主待民安。
峄山
作者：罗洪先
朝代：明
体裁：七言律诗

花宫物色层层见，宝地钟声远远闻。满目碧云浑傍石，隔林啼鸟自呼群。始皇徒愧孤峰碣，秦相空遗小篆文。兴尽不妨归去晚，马头明月白纷纷。
巡抚柏泉胡公捷歌
作者：罗洪先
朝代：明
体裁：古风

昔我赐玦还山初，君在雁门遥上书。书中借问言如何，欲令近塞无穷庐。是时朝廷北击胡，闻此按剑无匈奴。进之美秩兼兵符，君亦拜命思捐躯。不知贝锦自何至，白日难照西南隅。画熊空拟据要害，蕉鹿入梦成虚无。归来一十有八载，文陋迁固书程朱。史中不数百将传，壁上常挂三山图。九重一日思颇牧，召自岩穴还名都。陇右江东声籍甚，虔南郡邑多荷殳。敕使喧传来夜半，立待中丞授庙谟。节钺未临彭蠡湖，临川羽书纷载途。舍舟跃马麾壮士，丑类坐见来群俘。分营左右布两翼，接境守望如连株。辕门暂驻旴江上，石画已穷潮海区。朝出千金远行间，暮遣诸蛟防潜逋。投醪人人思感愤，唱筹日日勤赍输。计定不烦兵血刃，功成独让人前驱。譬彼大猎张四网，岂必获者称雄夫。由来屈敌贵不战，智勇无形善莫踰。大人事业非锱铢，临戎缓带名真儒。三锡宠恩疑有待，五溪歌咏今何殊。知君慷慨百不拘，青冥要妙天为徒。会振千古洗繁芜，四海不复劳弯弧。天子垂拱倚公孤，勒名周雅方虎俱。时平竞上中兴颂，莲洞樵夫病或苏。
左顺门捧敕授日本使臣
作者：罗洪先
朝代：明
体裁：七言律诗

圣朝柔远重丝纶，罢直传宣候紫宸。东海无波通信使，上天有语属词臣。捧来琐闼龙文动，赐向彤庭象译频。不是为儒称载笔，玉阶岂得置微身。
平阳勘双江狱事
作者：罗洪先
朝代：明
体裁：七言律诗

圣朝阅狱体群臣，功罪还将问吏民。无恤共怜沈灶地，不疑岂愬诳金人。胡来借箸谋安出，事往吹毛语太频。回首晋阳成乐土，安危当日属谁身。
庚申十一月廿九日自治殓服用备不虞夜忽梦两臂皆成蚁穴土蒙其外群蚁出入穴中不知痛痒觉而有悟
作者：罗洪先
朝代：明
体裁：古风

忆从年少即问医，独身偏得父母慈。日视颜色察饥饱，口虽不语知心悲。稍长颇畏辱亲体，渐向长生求至理。祸变频来天地倾，喘息仅存皮肉死。人生寿天那得知，忧疾还如父母时。五十年多兼得子，纵令速朽犹为迟。古言杨孙但祼葬，荷锸刘伶太疏放。奢俭常思靖节言，守常自觉人心当。亦知有形终就灭，锦囊玉匣曾何别。壑旁暂免蝇蚋喧，地下还成蝼蚁穴。蝼蚁蝇蚋俱可怜，爱憎予夺胡为偏。由来孔孟先名教，拂情背理非其传。梦中观化吾非我，醒后去留无不可。只将醒与梦同观，安知此日非盖棺。
庭中鹪鹩来巢感而成咏
作者：罗洪先
朝代：明
体裁：五言律诗

微鸟来相狎，枪榆惬静观。幸无千里翼，得共一枝安。易食疑量分，深栖似避难。谋生倘类此，留滞岂须叹。
康盘峰陆北川两方伯沈陆川冯养白两宪使见枉敝庐予自莲洞追趋不及谢以是诗
作者：罗洪先
朝代：明
体裁：七言律诗

久共长沮学耦耕，人间何事得虚名。家徒四壁劳车马，身在千岩阻送迎。星聚几逢联佩客，云飞难寄报瑶情。所欣问俗能忘势，不讶山居礼数生。
开先寺
作者：罗洪先
朝代：明
体裁：七言律诗

南朝古寺几销沉，犹有庐峰送夕阴。瀑溅云霞常掩映，山含风雨易萧森。读书台没萤仍照，洗墨池荒草自深。世味年来枯澹久，不逢陈迹亦灰心。
张寒泉丈人诗来拟予文山一峰之列时以外游未缘接使既下世其嗣中丞雨偶以稿闻次韵奉诔并谢夙心·其二
作者：罗洪先
朝代：明
体裁：七言律诗

迢递寒泉冰玉声，苍厓飞洒白云生。两贤比迹心应古，四韵孤吟诗有名。清庙不逢歌奕奕，空山时复听丁丁。琼瑶欲报今何处，敢弃馀生负旧盟。
张石洲赴武昌通判
作者：罗洪先
朝代：明
体裁：古风

我欲访终南，汉江不可渡。忽闻别乘行，云去武昌路。武昌城郭江汉滨，旌旗袅袅秋复春。黄鹤楼前几吹笛，赤乌年后一沾巾。白蘋红蓼洲仍绿，粉堞悲笳夜相促。星月犹多绕树乌，封疆曾是中原鹿。幸生明世居上游，碌碌那肯奔走休。只今威权半刺史，况复才力惊诸侯。忆在金螺获神剑，二十馀年经烈焰。临岐拂拭白日回，志士平生从此见。老我深山奈别何，楚人何处起讴歌。他时过棹应相问，傍宿渔家明月多。
归兴
作者：罗洪先
朝代：明
体裁：五言律诗

家世由农圃，乘春返故郊。衣穿缘久客，书绝为慵交。举耜看鹑火，占风俯鹊巢。平生存拙赋，不叹系秋匏。
归田
作者：罗洪先
朝代：明

疏贱何心与物猜，敝庐归去正蒿莱。灌园渐解憎多事，种树方知养不才。手录道经闲自诵，门临秋水晚慵开。过从亦有邻翁语，又喜宽租诏令来。
归田
作者：罗洪先
朝代：明
体裁：七言律诗

疏贱何心与物猜，敝庐归去正蒿莱。灌田渐解憎多事，种树方知养不才。手录道经閒自诵，门临秋水晚慵开。过从亦有邻翁语，又喜宽租诏令来。
彭方山七十·其一
作者：罗洪先
朝代：明
体裁：七言绝句

秋日閒吟秋水篇，是非不到竹林边。年年篱下丛生菊，自倚寒光伴醉眠。
彭方山七十·其二
作者：罗洪先
朝代：明
体裁：七言绝句

七十无心万事閒，日高松屋未开关。不妨抱瓮东篱下，惜取残英学驻颜。
彭石屋山约成·其一
作者：罗洪先
朝代：明
体裁：七言绝句

石屋先生卧白云，年年秋月叹离群。因怜世路多逋客，早为山灵布檄文。
彭石屋山约成·其三
作者：罗洪先
朝代：明
体裁：七言绝句

五亩山前种秫田，惠风灵雨庆丰年。曲方抄得多山草，醉梦成诗识洞天。
彭石屋山约成·其二
作者：罗洪先
朝代：明
体裁：七言绝句

我已无名在市朝，青山同籍不须招。开轩纵欠三旬睡，取觯须拚一醉饶。
彭石屋山约成·其五
作者：罗洪先
朝代：明
体裁：七言绝句

架上常封三万卷，枕边惟傍五千文。人来问学无言对，兴到吟诗有鸟闻。
彭石屋山约成·其六
作者：罗洪先
朝代：明
体裁：七言绝句

忽闻车马来行辈，便觉清閒损道容。今日始知名是累，此身不厌老为农。
彭石屋山约成·其四
作者：罗洪先
朝代：明
体裁：七言绝句

无劳谢客闭柴门，抱瓮时时问水源。向子何年了婚嫁，庞公安处是田园。
彭节妇
作者：罗洪先
朝代：明
体裁：古风

芳汀有奇鸟，不鸣亦不群。自悲失故雄，单栖向江濆。渴饮清泚水，饥啄藻与芹。羽毛半憔悴，哺雏意何勤。众禽睨不识，哀雁徒纷纷。勿为孀居言，悽恻那忍闻。
彭蠡见雁
作者：罗洪先
朝代：明
体裁：五言律诗

秋过衡阳浦，春还彭蠡居。迢迢关塞远，此去意何如。水阔飞难尽，沙平影易疏。归来倘未晚，为报故人书。
得远诗
作者：罗洪先
朝代：明
体裁：古风

负疴废盥沐，抱素遗纷纭。林园春正深，池筱含烟云。忽来渝川书，内多钟鼎文。平生阻良觏，虚问兹何勤。裁语疑所将，浅芬惭博闻。清虚韦刺史，遗韵可酬君。
忠节祠前诚斋先生手植罗汉松
作者：罗洪先
朝代：明
体裁：五言律诗

移根自祗苑，遗爱为诚斋。曾借琴书润，犹当俎豆阶。地灵人自美，风古色逾佳。剪伐宁须戒，伊人众所怀。
怀友
作者：罗洪先
朝代：明
体裁：五言律诗

献策动京华，还山种桂花。从知卧金马，不及鍊丹砂。五岳卢敖杖，三秋博望槎。伊人竟何在，岁岁望蒹葭。
悲荆川
作者：罗洪先
朝代：明
体裁：七言绝句

三月樱桃红满枝，江头紫蟹乍来时。旁人莫话毗陵事，须尽毗陵谁得知。
悼亡·其一
作者：罗洪先
朝代：明
体裁：七言绝句

年年寒食问饧糖，糁米炊糕入夜忙。今日一抔同水上，杯盘满地有谁尝。
悼亡·其三
作者：罗洪先
朝代：明
体裁：七言绝句

早晚问儿寒与饥，夜深宿火待儿归。儿今渐长衣衫短，手线还谁问密稀。
悼亡·其二
作者：罗洪先
朝代：明
体裁：七言绝句

閒阶日日捲纱声，常恨新绵纺不成。不识剪衣焚寄与，可能长短似平生。
拜靖节墓
作者：罗洪先
朝代：明

久憎折腰事，再拜向高坟。东晋非前日，南山还暮云。将持斗酒酹，更以挽歌闻。不饮缘何事，低回心已醺。
拜靖节墓
作者：罗洪先
朝代：明
体裁：五言律诗

久憎折腰事，再拜向高坟。东晋非前日，南山还暮云。将持斗酒酹，更以挽歌闻。不饮缘何事，低徊心已醺。
挽罗汝奎兄弟
作者：罗洪先
朝代：明
体裁：七言律诗

白云已逐水东流，空有啼鹃送暮愁。穷巷谁题凡鸟在，残书应伴蠹鱼休。双坟寂寂青峰雨，一梦悠悠素草秋。为见桃花倍惆怅，春风何事不相留。
放歌寄殷春庄·其一
作者：罗洪先
朝代：明
体裁：古风

门外桃花花满蹊，行人别我放春溪。问讯舟行指何处，銮江杨柳春将迷。我有故人住近市，市人但解呼殷四。年纪如今五十强，颜色如前能得似。尺书三秋无一通，怀抱安能遽弃置。早晚停舟江水前，不惜扣门投我笺。为言我年四十六，须鬓非复当时绿。君家旧有飞仙健步之奇方，服之解使寿命长。何不寄取一粒深山里，相期晚岁观无始。我炼金丹今未成，欲登五岳窥蓬瀛。同心人远难独行，念之三叹空含情。与汝相见在何岁，鸿雁飞飞楚云外。斗酒为欢且放歌，莫令万事生憔悴。
放歌寄殷春庄·其二
作者：罗洪先
朝代：明
体裁：古风

君家父子俱抱奇，能以片药起人于沈危。一家八口死复活，忆在庚寅夏五时。金帛相酬不一顾，但乞庭中留尺素。从兹一别二十年，怨鹤哀猿忍相诉。柴门寂寂春昼长，有客持书来远方。杨子江头四坝柳，还似当年望故乡。故乡家在半零落，空留皮骨亲耕作。食粟年多无馁容，深愧故人情不薄。秋风袅袅飞蓬短，昔何壮盛今衰晚。左辅动摇连右车，对案安能强餐饭。痴儿九岁始学书，每食问我心何如。顾之一笑不能答，时过方悲生计疏。人生百岁无常好，万事捐除苦不早。感念活我逆旅间，寸心一一为君道。此日行休还即休，得亦不喜失不忧。千里迢迢迟会面，报君无力发长讴。
文殊台
作者：罗洪先
朝代：明
体裁：七言绝句

文殊去后祇空台，台上优昙更不开。说法本非陶令喜，野狐休向夜深来。
新正
作者：罗洪先
朝代：明
体裁：七言律诗

邻家爆竹五更残，虚阁深松一榻寒。花胜又将春色至，蒲团只道共心安。箧余旧历身同弃，囊入新诗客未看。见说场师重梧丱，后园须更补阑干。
旅怀 其一 游赤壁
作者：罗洪先
朝代：明
体裁：七言律诗

赤壁春霄客未眠，正逢孤鹤下江烟。箫声忽起还连棹，月色相看独扣舷。千里旌旗他日梦，一尊怀抱几人怜。攀厓欲尽临流兴，回首长空已划然。
旅怀 其三 望黄鹤楼
作者：罗洪先
朝代：明
体裁：七言律诗

黄鹤楼前秋水长，江天北望远苍苍。白云千载归何处，此日孤吟自夕阳。蘋蓼又围新睥睨，汀洲犹见旧艅艎。谁家短笛城头起，不为烟波有故乡。
旅怀 其二 过木兰山
作者：罗洪先
朝代：明
体裁：七言律诗

木兰家傍翠芙蓉，窈窕犹传采葛踪。去日一身当万里，至今孤冢壮千峰。罗襦色借祠前草，明月心悬垄上松。谁道女郎兵所忌，儒冠曾几识边烽。
旅怀 其五 对匡庐
作者：罗洪先
朝代：明
体裁：七言律诗

三年庐阜历千峰，莲社花宫处处逢。听瀑乍疑龙起斗，窥岩常蹑虎遗踪。灯来绝壑僧初定，云满虚堂晓未钟。怅望风林秋又改，故吾空在却疏慵。
旅怀 其四 忆岳阳楼
作者：罗洪先
朝代：明
体裁：七言律诗

洞庭南望水云乡，一棹秋风忆岳阳。波静霁山分桂粤，涨清朝雨在潇湘。频闻戎马惊溪獠，一卧江湖逐楚狂。不为雁声催岁晚，月明随处有沧浪。
春游
作者：罗洪先
朝代：明
体裁：七言律诗

春日川原晓望浓，东南山色翠重重。刘伶游计常携锸，陶亮归期每候钟。四壁有家还似寄，一身多病遂成慵。临蹊欲问渔郎路，落尽桃花但古松。
昭君词·其一
作者：罗洪先
朝代：明
体裁：七言绝句

身在三千误有名，一朝诏下出长城。相逢惟有关山月，曾照宫中弄影情。
昭君词·其三
作者：罗洪先
朝代：明
体裁：七言绝句

行人驻马莫惊嗟，处处溪流有落花。不待今朝悲远嫁，长门风雨即天涯。
昭君词·其九
作者：罗洪先
朝代：明
体裁：七言绝句

翠华相望不相闻，空却巫山一片云。何事梦中还万里，竟令无路近明君。
昭君词·其二
作者：罗洪先
朝代：明
体裁：七言绝句

长秋才引到帘前，名姓谁知外国传。记得君王回盼处，肯分相识不相怜。
昭君词·其五
作者：罗洪先
朝代：明
体裁：七言绝句

情知马上去无还，遥指干旌认汉关。纵使生前胡地老，归魂犹得见南山。
昭君词·其八
作者：罗洪先
朝代：明
体裁：七言绝句

不是君王爱不均，妍媸自古易迷真。明光咫尺犹难辨，何况飘零万里人。
昭君词·其六
作者：罗洪先
朝代：明
体裁：七言绝句

使臣何日发长安，乍到边头可奈寒。多谢监宫频慰籍，得恩何似得归难。
昭君词·其十
作者：罗洪先
朝代：明
体裁：七言绝句

谁将弦管奉君王，明月楼中夜未央。出塞声高调不得，由来此曲断人肠。
昭君词·其十七
作者：罗洪先
朝代：明
体裁：七言绝句

天无穷尽地无边，此日愁心亦复然。赖得琵琶解传语，凄凉惟有后人怜。
昭君词·其十二
作者：罗洪先
朝代：明
体裁：七言绝句

凤钗鸾镜久生尘，三月胡天不识春。寄语女郎须爱惜，从来脂粉误人身。
昭君词·其十五
作者：罗洪先
朝代：明
体裁：七言绝句

八月天山雨雪重，梦中犹记采芙蓉。当时水殿争凉处，同伴如今可忆侬。
昭君词·其十六
作者：罗洪先
朝代：明
体裁：七言绝句

夜夜秋风帐外惊，黄河东去带悲声。无情只有西流水，下陇何因诉不平。
昭君词·其十四
作者：罗洪先
朝代：明
体裁：七言绝句

见说苍梧杳霭间，风波帝子几时还。胡沙恨是无湘竹，泪洒千行不作斑。
昭君词·其四
作者：罗洪先
朝代：明
体裁：七言绝句

淡扫蛾眉耻乞怜，几回春色负华年。而今不恨天涯别，恨不遭逢未别前。
昭君词六首
作者：罗洪先
朝代：明

长秋才引到帘前，名姓谁知外国传。记得君王回盼处，肯令相识不相怜。使臣何日发长安，乍到边头可奈寒。多谢监宫频慰藉，得恩何似得归难。愁向胡天别塞垣，一闻南雁一销魂。妾心纵得随明月，解近君王不解言。鸊鹈泉上髑髅残，满地黄云覆草寒。遇得花枝那忍弃，弃时容易遇时难。马前双臂海东青，擒得哀鸿不忍听。我欲南归无羽翼，问渠何事度龙庭。黄金纵买毛延寿，玉貌当如薄命何。多少佳人怨憔悴，算来不属画图多。
昭君词六首·其一
作者：罗洪先
朝代：明

长秋才引到帘前，名姓谁知外国传。记得君王回盼处，肯令相识不相怜。
昭君词六首·其三
作者：罗洪先
朝代：明
体裁：七言绝句

愁向胡天别塞垣，一闻南雁一销魂。妾心纵得随明月，解近君王不解言。
昭君词六首·其二
作者：罗洪先
朝代：明

使臣何日发长安，乍到边头可奈寒。多谢监宫频慰藉，得恩何似得归难。
昭君词六首·其五
作者：罗洪先
朝代：明
体裁：七言绝句

马前双臂海东青，擒得哀鸿不忍听。我欲南归无羽翼，问渠何事度龙庭。
昭君词六首·其六
作者：罗洪先
朝代：明
体裁：七言绝句

黄金纵买毛延寿，玉貌当如薄命何。多少佳人怨憔悴，算来不属画图多。
昭君词六首·其四
作者：罗洪先
朝代：明
体裁：七言绝句

鸊鹈泉上髑髅残，满地黄云覆草寒。遇得花枝那忍弃，弃时容易遇时难。
是堂俞宪使枉顾兼惠高文恨不相值寄以言谢
作者：罗洪先
朝代：明
体裁：七言律诗

几年同调叹离居，出谷谁疑客到庐。江夜泊舟遥问舍，竹斋烧烛更留书。欲为后会期何定，却愧前知信不虚。满箧琼瑶无可报，螺川同水渺愁予。
晏母孤节·其一
作者：罗洪先
朝代：明
体裁：七言绝句

慈亲辛苦教儿专，祇计诗书不计钱。岂为暮年资禄养，能通官政是家传。
晏母孤节·其二
作者：罗洪先
朝代：明
体裁：七言绝句

自惜先人志未酬，教儿游学谒诸侯。试看官为题门日，何似宾来截发秋。
晓怀
作者：罗洪先
朝代：明
体裁：古风

秋雁宿江皋，孤鸣何嗷嗷。岂不怀故栖，畏此行路遥。路遥将奈何，霜霰亦已多。及时须奋翼，会有阳春和。
晚坐
作者：罗洪先
朝代：明
体裁：古风

晚坐一室静，帷幌生微凉。弱翎倦云逵，悽息惬所偿。琴书集隐几，流萤时悠扬。莎鸡泣草底，蛙沸如鼓簧。夕风起林籁，檐滴短且长。青帝云甫驾，已复回朱光。抚时多所慨，感旧弥有伤。吾生岂无为，前涂杳何方。一日不努力，形骸等秕糠。情适习坎亨，道远励志强。怀哉叱驭子，终古与翱翔。
晚坐·其一
作者：罗洪先
朝代：明
体裁：七言绝句

竹影萧萧渐出墙，閒庭幽思在匡床。林居莫道全牢落，绕屋蝉声送夕阳。
晚坐·其三
作者：罗洪先
朝代：明
体裁：七言绝句

不学陶朱自豢鱼，晚来倚树步虚徐。飞鸢流影来何处，惊起游鳞二尺馀。
晚坐·其二
作者：罗洪先
朝代：明
体裁：七言绝句

家住橙溪原上村，林深径远隔柴门。忽闻犬吠疑来客，又是花阴弄月痕。
晚坐·其四
作者：罗洪先
朝代：明
体裁：七言绝句

近户青梧枝叶舒，深秋结实乱垂珠。年饥不畏无饘粥，升斗还当担石储。
晨述
作者：罗洪先
朝代：明
体裁：古风

故交别我久，杳杳秋复春。夜梦接裳衣，粲若相知新。再拜吐中素，悔此离索因。问讯及妻孥，互荅各有申。执手不须臾，倏判越与秦。自顾形貌衰，今昔成两人。希古负夙志，千载感悲辛。不虞道阻艰，焉辞身贱贫。时过意不称，未见肫肫仁。前期几短长，何以报情亲。披衣起中夜，鸡鸣天欲晨。
景德镇观御器
作者：罗洪先
朝代：明
体裁：五言律诗

塼埴周官旧，祠禳汉畤专。从知器尚白，始合道中玄。玉食金铺上，瑶坛壁月前。因怜尘土质，犹得报陶甄。
晴日江上
作者：罗洪先
朝代：明
体裁：五言律诗

春霁媚行游，春潮静不流。衣薰疑日近，棹动觉天浮。纚纚烟光合，丝丝柳色柔。江南风物美，大半在汀洲。
晴舟
作者：罗洪先
朝代：明
体裁：七言绝句

罢官归后访同游，心事谁为不系舟。今日逢君江上路，月明歌棹动眠鸥。
暑病思石莲洞
作者：罗洪先
朝代：明
体裁：五言律诗

惯在岩下宿，今结梦中思。石室不知夏，泉流无尽时。崖深临眺久，径远送归迟。谁忍经年别，空悬翠壁诗。
暮坐
作者：罗洪先
朝代：明
体裁：五言律诗

隐几不知暮，喧喧瓦雀还。下帘疏雨后，虚室一灯閒。闻反声如脱，思微识近顽。从兹悟真性，正在有无间。
曾月塘兄返家
作者：罗洪先
朝代：明
体裁：五言律诗

乱后还乡井，怜君家独全。归人惟有泪，故里半无烟。杀气秋仍结，残魂月共悬。西冈芜没处，可有旧书传。
曾梅台参议自释逮移闽藩道遇贻诗次韵酬赠
作者：罗洪先
朝代：明
体裁：七言律诗

闻君直道振纲维，燕狱霜飞六月时。白璧每怜人共弃，黄金不叹旅无资。怜才圣主原恩贷，许国公卿重论思。谁道羽毛惊弹射，亦从霄汉得差池。
曾梅台赴贵州总宪
作者：罗洪先
朝代：明
体裁：七言律诗

新恩豸服岭南还，绣斧乘春下百蛮。三楚别来初转夏，五溪西去但逢山。简书夜傍星河远，画戟晴临雉堞间。谁数牂牁通汉使，王章今过七星关。
有喜
作者：罗洪先
朝代：明
体裁：七言律诗

忆昔暗尘辞旅舍，三更羸马踏冰川。岂知食藿言仍鄙，犹幸垂杨臂可全。万事升沉千虑外，几人离别廿年前。风波乍息渔歌起，谁向沧浪共扣舷？
有感·其一
作者：罗洪先
朝代：明
体裁：七言绝句

无规模处是规模，百尺楼台定在初。若待美材还少斲，旁观应笑是模糊。
有感·其三
作者：罗洪先
朝代：明
体裁：七言绝句

故人原壤非为泽，礼貌匡章亦可疑。不赖此心忘物我，那能如镜了无私。
有感·其二
作者：罗洪先
朝代：明
体裁：七言绝句

一样根株一样花，不须牵缀斗纷华。而今我亦无多说，剖破籓篱是大家。
有感·其四
作者：罗洪先
朝代：明
体裁：七言绝句

乾坤元气浩无垠，花鸟般般自得春。如欲般般春事好，休从形色费精神。
有感赠罗镇峰·其一
作者：罗洪先
朝代：明
体裁：七言绝句

共是深山种树人，独看篱落护深春。无情底事来风雨，不管飘红易损神。
有感赠罗镇峰·其三
作者：罗洪先
朝代：明
体裁：七言绝句

懒画蛾眉任买金，长门偏是草烟深。可怜夜夜长安月，只照容颜不照心。
有感赠罗镇峰·其二
作者：罗洪先
朝代：明
体裁：七言绝句

海贾南来万里孤，不辞合浦自投躯。凭谁为语临渊客，纵得明珠已是愚。
有所思
作者：罗洪先
朝代：明
体裁：古风

伯牙一去世，飘飘竟何之。哀哉太古音，知者亦已稀。紫鸾入青冥，高标不可期。应有赏心人，回恻霜桐枝。
望乡
作者：罗洪先
朝代：明
体裁：七言律诗

京国衔恩罢秩还，烟波日暮近乡关。已无猿鹤移文怨，且共渔樵对语閒。幻迹识从荣宦后，道心坚自险途间。归家若问躬耕处，五柳门前有碧山。
望匡庐
作者：罗洪先
朝代：明
体裁：古风

去年逃暑寻瀑布，嵓崖带雨迷归路。暂向禅房解客衣，石坛犹记莓苔处。扁舟此日下浔阳，天际孤帆一雁翔。却望千峰烟云里，白云明灭閒青苍。
望庐山
作者：罗洪先
朝代：明
体裁：古风

我昔望庐山，高高上无极。中有羽化人，林栖绝粒食。绀发方碧瞳，肌肤冰玉色。借问年几何，春秋千百亿。闻之心魂动，欲附双飞翼。飘飘不我顾，招手长太息。窃恐染荤膻，浊秽神明殛。三年事斋沭，精祷靡变惑。峰岚日夕深，仰攀尚难即。
木庵朱师
作者：罗洪先
朝代：明
体裁：古风

木庵先生抱经早，束发人惊振辞藻。本朝桃李竞春妍，岂意菰蒲未秋稿。昔时结客少年场，千言落笔谁能当。云雨朝昏翻覆手，几回左肘悲垂杨。同舍诸生多不贱，先生短发还被面。年丰芋粟不疗饥，岁久衣衫忍相见。忆我相从水竹居，朝谈文字暮传书。戴凭不愧登重席，公子真堪虚左车。十五年来一回首，鸿鹄低飞秃鹙后。裹饭谁闻桑户悲，挽歌自酹渊明酒。野阴春晓啼黄鹂，短篱深巷空乌皮。荒丘纷纷雨迷路，寒食家家肠断时。人生意气空相拟，物理乖违每如此。不见杜陵万卷书，无补疮痍终饿死。男儿背时老即休，富贵如花欺白头。长安车马旧豪侠，昨暮屠狗朝封侯。
杂诗
作者：罗洪先
朝代：明
体裁：古风

君子防未然，已病更须学。不躁是良剂，忘思郎勿药。饮食男女间，贤圣工夫约。寄语安身人，勿为病所缚。
杂诗二首·其一
作者：罗洪先
朝代：明
体裁：古风

故人万里外，夜梦忽在兹。一去二十年，宛若平生仪。因悲久离别，再拜前吐辞。举手双涕下，自诉长相思。觉来天一涯，彼此安得知。岂无同心言，道远孰致之。人生重结交，结交在当时。对面不倾倒，相思亦奚为。
杂诗二首·其二
作者：罗洪先
朝代：明
体裁：古风

烦歊不能寐，披衣步前楹。仰视天汉流，众星一何明。万动皆有息，人生何所营。久伫风露下，洒然当我情。
李两山七十
作者：罗洪先
朝代：明
体裁：古风

李公结屋南山下，有水可鱼田可稼。二子诗书知义方，四时亲友多情话。投簪十载卧乡园，一笑相逢意所存。但喜遗民同栗里，不知今世即桃源。春来作社酌春酒，呼卢掷骰无不有。齿饮常居宾席尊，醵金肯在他人后。今年七十近初秋，风雨如期禾黍稠。莫惜开尊邀客醉，还能击缶和人讴。曾向朱陵洞天宿，羡君先授长生箓。寄言黄鹤不须归，重数光阴三万六。
李子谒选
作者：罗洪先
朝代：明
体裁：五言律诗

送子江关别，程途日向寒。毡裘新试马，村郭屡传餐。时偶多知已，才高易服官。期为清白吏，共报主恩宽。
李将军歌
作者：罗洪先
朝代：明
体裁：古风

五溪西南山刺天，千盘万箐幽且坚。岚腥水毒不可渡，昏昏白昼沈乌鸢。帝窜三苗曾此地，或云槃瓠居仍传。魑魅过从喜得侣，山川感召生何偏。窄衫鬓髻号鬼国，腰镰挟弩亲农田。迩来跳梁犯楚塞，下令用兵垂十年。武陵屡奏南征曲，毕口频移上将权。已闻调发牵两省，况复节制同三边。未见泸水走孟获，空留铜柱镌文渊。将军胄出西平王，忠武世业何煌煌。生来相貌似熊虎，口谈韬略虬髯张。往时提军入镇筸，叱咤诸蛮如犬羊。时危正藉酬恩力，志奋宁须绝技长。即今头衔比都统，兼报开府临辰阳。胸中礧嵬富群策，胡为噤不呻其吭。岂欲万全报天子，伐心在谋不在强。老我无能抱图史，染翰濡毫发语狂。拟作五溪旋凯赋，且待将军投报章。
李将军歌
作者：罗洪先
朝代：明

五溪西南山刺天，千盘万箐幽且坚。岚腥水毒不可渡，昏昏白昼沉乌鸢。帝窜三苗曾此地，或云槃瓠居仍传。魑魅过从喜得侣，山川感召生何偏。窄衫鬌髻号鬼国，腰镰挟弩亲农田。迩来跳梁犯楚塞，下令用兵垂十年。武陵屡奏南征曲，毕口频移上将权。已闻调发牵两省，况复节制同三边。未见泸水走孟获，空留铜柱镌文渊。将军胄出西平王，忠武世业何煌煌。生来相貌似熊虎，口谈韬略虬髯张。往时提军入镇篁，叱咤诸蛮如犬羊。时危正藉酬恩力，志奋宁须绝技长。即今头衔比都统，兼报开府临辰阳。胸中礌嵬富群策，胡为噤不呻苏吭。岂欲万全报天子，伐心在谋不在强。老我无能抱图史，染翰濡毫发语狂。拟作五溪旋凯赋，且待将军投报章。
李忠定公绍兴罢相自洪移福憩宁化草仓庙有题潘令时宜即庙为祠用韵寓吊·其一
作者：罗洪先
朝代：明
体裁：七言绝句

一言兴废竟谁明，不重南迁畏北征。二圣凄凉留五国，孤臣呜咽望三京。
李忠定公绍兴罢相自洪移福憩宁化草仓庙有题潘令时宜即庙为祠用韵寓吊·其二
作者：罗洪先
朝代：明
体裁：七言绝句

此恨悠悠不易明，未排阊阖且孤征。旧都安在新祠启，听得游人说蔡京。
李汝思南昌新居成有赠
作者：罗洪先
朝代：明
体裁：七言绝句

君家盘谷住街东，五渡门前一棹通。今日结庐南浦上，晓来烟水故乡同。
松峰歌
作者：罗洪先
朝代：明
体裁：古风

我行兮衡山，攀明月兮松间。松之阴兮多流泉，仰连蜷兮俯潺湲。思夫君兮峰之上，郁盘盘兮青玉嶂。仙不还兮鹤归来，栖偃盖兮啄石苔。炼翠茑兮采紫苓，羌服食，延长生。悦千岁兮命无倾，遗浊秽兮莹元精。待余兮湘浦，云路兮飙征。
柬叶洞庵
作者：罗洪先
朝代：明
体裁：七言律诗

江南烟艇十年余，鼓枻宁嗟未得鱼。浅水荻花闲自照，虚庭蕉叶卷仍舒。子桑无用悲餐饭，仲蔚还知爱敝庐。惟有故人稀见面，箧中时检旧来书。
柳塘歌
作者：罗洪先
朝代：明
体裁：古风

野塘春来霁春雨，菁葱处处迷春树。树边老屋三四间，屋外垂杨千万缕。幽人心事无嫌猜，向午帘栊手自开。行歌尘市人不识，醉卧高楼日几回。兴来閒读先生传，惠风拂拂吹人面。玉蕊常飘白氎巾，碧波欲堕乌衣燕。与君兄弟岁相亲，怜君棣华生不辰。过君柳塘能怆神，惜春不见同心人。年年枯荣容色改，芳枝翠叶仍相待。人世何曾别异才，物情自可疑真宰。顾君为乐且及时，击筑长歌连理辞。他年系马向深绿，莫厌攀条催酒卮。
桂太傅挽章·其一
作者：罗洪先
朝代：明
体裁：五言律诗

圣主敷殊共，明公际宠灵。沧溟开日月，紫极静风霆。美植出连茹，劳歌尽采苓。可怜康济策，寂寞閟幽扃。
桂太傅挽章·其二
作者：罗洪先
朝代：明
体裁：五言律诗

金台初献策，彤管受咨询。宝剑虚知已，青刍愧古人。十年操别鹤，千载著伤麟。日暮寒江上，孤云对白蘋。
桃林竹坞翁七十
作者：罗洪先
朝代：明
体裁：七言律诗

宗家家庆似君难，七十容颜尚渥丹。兄弟俱为王国傅，祖孙常显大夫官。林桃含色凝春酒，坞竹繁阴阅岁寒。习静迩来忘味久，壶觞遥阻共宾欢。
桐江
作者：罗洪先
朝代：明
体裁：古风

桐江二月春初动，春水自上鹅洲来。一双白鸟掠水去，无数好山当面开。渔樵老去生事薄，笳鼓时闻驿使催。何日升平弃樗散，扁舟应傍钓鱼台。
梅溪·其一
作者：罗洪先
朝代：明
体裁：七言绝句

洞中梅发手常题，祇欠花前水一溪。我笑欠溪君欠洞，世间胜事许谁齐。
梅溪·其二
作者：罗洪先
朝代：明
体裁：七言绝句

梅落清溪水亦香，汲溪烹茗客同尝。石边我醉梅花月，两地幽怀谯短长。
梦中作
作者：罗洪先
朝代：明
体裁：五言绝句

望望江门路，时人莫知处。欲寻碧玉楼，会向白云去。
梦中投笔赠道士
作者：罗洪先
朝代：明
体裁：古风

谈道人多知道少，閒来谩向閒人道。见说人生百岁期，何事纷纷头白早。汞易走兮至难倒，倒得汞时成至宝。纷纷更笑世人痴，尽向山中寻药草。
梦秋过瀛洲
作者：罗洪先
朝代：明
体裁：五言绝句

旷野风沙晓，崇丘灌木墟。地犹沧海郡，人上太平书。
槜李见月
作者：罗洪先
朝代：明
体裁：五言律诗

槜李逢良夕，明蟾落桂华。离情属秋暮，两地望天涯。灵药空传世，清辉苦忆家。关山千里外，盈晦动长嗟。
次三符翁韵·其一
作者：罗洪先
朝代：明
体裁：七言绝句

偶学山丛一献花，擅场胜句与传家。补天自愧无才力，空仰琼章耀锦霞。
次三符翁韵·其三
作者：罗洪先
朝代：明
体裁：七言绝句

红紫曾看上苑花，艳香殊态聚皇家。六郎何事辞华屋，也向山居对暮霞。
次三符翁韵·其二
作者：罗洪先
朝代：明
体裁：七言绝句

别种芙蓉并幕花，远传春句到山家。山人久谢荣华事，错认林塘一片霞。
次三符翁韵·其四
作者：罗洪先
朝代：明
体裁：七言绝句

袅袅双珠的的花，天孙裁剪付仙家。莲房不与凡胎共，太华峰头有绛霞。
次康节观物吟
作者：罗洪先
朝代：明
体裁：七言律诗

生地生天别有身，身藏天地岂为贫。有无不测终何物，动静之间难语人。寅到戌时观月窟，子连申处起天根。天根月窟分朝暮，识得未分方是春。
次禾川黄郡公追饯水头
作者：罗洪先
朝代：明
体裁：七言律诗

日暮江深寒欲愁，使君露冕来同游。高歌不避鱼龙夜，幽事况兼芦荻秋。石势远疑横赤壁，滩声静忆转黄牛。酒残别去潭烟宿，枫叶明朝一钓舟。
次韵别陈子为
作者：罗洪先
朝代：明
体裁：古风

罗浮岂不乐，胡尔同江湄。抱疴未收留，且与倾秫卮。至道在何所，千里徒增悲。出门顾场圃，秋黍方离离。
欧山人
作者：罗洪先
朝代：明
体裁：古风

世道多羊肠，人心有瞿塘。十言九不应，但恐戈矛藏。逢君两不猜，开口意可量。借问平生好，坦然泯畛防。刚毅见颜面，然诺何其方。天寒日向短，野旷风凄凉。临岐感所适，抱素以相将。
武功行寿罗克斋
作者：罗洪先
朝代：明
体裁：古风

君不见武功山色安成西，鸿濛开凿云为梯。拔地青峰入烟霭，蟠空紫涧垂虹霓。西映咸池东若木，赤龙夜半衔荧烛。树底才分鸿鹄飞，峡中常有蛟龙宿。金坛玉砌多琼花，綵云尽是仙人家。仙花岁岁连成绮，灵气朝朝结作霞。霞绮云机五色章，仙人绀发乘神羊。手搴芙蓉制巾舄，长庚射地初呈祥。凤笙鸾舞朝玉皇，玉皇亲赐天孙裳。绣斧遥分六丁使，霜毫上动三台光。尔时蜃窟消楼阁，尔时星汉藏乌鹊。悬水三千砥柱高，大荒九万飞鹏落。羽盖飙车洞府开，玉衡宝鉴当秋台。风清溟海波常静，雨过滇池瘴不来。绛节丹霄忽归去，金芝碧草纷容与。暮雀时窥罗毕门，春庭自共花莺语。暮雀春莺岁几迁，松苓石髓争相鲜。御风不起飘飖思，酌水无殊隐约年。青瞳夜识金经字，玉爪朝翻宝箓记。宝箓多传北斗文，金经总授中皇秘。中皇北斗度玄踪，九十韶光顷刻中。顷刻春来又春去，九十春容胜旧容。朅来青鸟瑶池过，寄取仙桃如斗大。兰堂曙启瑞雾连，桂醑波生香露和。桂醑兰堂夕复朝，云冠星佩远相招。共言市上长房客，便是山中王子乔。意气繁华吾未齿，标格逍遥常自拟。那知世路接桃源，空恨风涛隔蓬水。早凭山鹤报山灵，长留山月照山城。愿持一片丹青色，为表千年高洁情。
毅庵叔训导宣城寄赠
作者：罗洪先
朝代：明
体裁：古风

尝吟李白句，知有敬亭山。敬亭迢迢不易至，秀句入口，神爽飒飒，如在白石青溪间。丹书入鱼腹，至语向谁剖。沈滞六籍中，千秋屡回首。叔也执经老且贫，末路得官仍苦辛。今年载橐陵阳去，衿佩满门多美人。闻之夜深不成寐，便作鼓舵彭湖计。此方美人曾见招，黄鹤不来岁复岁。斋署去山还几里，万壑千岩列屏几。纵对先生苜蓿盘，犹胜奔走红尘里。红尘滓人不可闻，譬彼仙者憎膻荤。六经唇吻竟何事，弦歌俎豆徒空文。我知叔也坚且白，可当敬亭之一石。自有美人敛衽看，不惜春风苔藓碧。
毗陵舟中怀唐荆川
作者：罗洪先
朝代：明
体裁：七言律诗

江云幂幂接城隈，野水依依去缆催。鸣叶岂堪霜后听，离鸿况在雨中来。汉庭金马多龙友，吴国青山空凤台。为近秦淮夜歌地，秋风三叠使人哀。
永丰道中宿安溪邓东园家·其一
作者：罗洪先
朝代：明
体裁：六言诗

暮雨柴门客到，春来耒耜人归。夜深不谈鹿梦，倦来共卧牛衣。
永丰道中宿安溪邓东园家·其二
作者：罗洪先
朝代：明
体裁：六言诗

门外竹林啼鸟，窗前流水飞花。沮溺老来忘世，希夷眠处为家。
永市（七月朔）
作者：罗洪先
朝代：明
体裁：五言律诗

晚烧色何赤，愁如烽火然。几人家尚在，百里信难传。夕鸟孤飞处，秋山断影边。搀抢何日扫，不敢问遥天。
江上作
作者：罗洪先
朝代：明
体裁：五言律诗

孤棹寒江上，离情落雁边。我身云水似，飘泊定何年。同旅非棠棣，他乡问杜鹃。不知故园夜，谁为客程怜。
江郎山
作者：罗洪先
朝代：明
体裁：古风

乾坤突起郎峰巅，千古万古只屹然。壶觞追逐人易老，景物依旧年复年。我来自叹登临晚，抱石枕向峰头眠。万松树上独鹤立，佛堂人静孤灯悬。梦觉起来幽兴发，朗然卓笔题数联。钟鼓洞，虎跑泉。胡为时作笙声响，却为昼夜流涓涓。请君试问一字天，我亦不知所以然。峰头夜半白云散，但见孤月当空悬。
泛东湖
作者：罗洪先
朝代：明
体裁：五言律诗

大泽闻彭蠡，为舟泛碧湾。天低疑拂树，波远似侵山。极浦多摧楫，中流有宿菅。澄清十年思，川上动秋颜。
泰和刘生写盘龙先茔碑文有赠
作者：罗洪先
朝代：明
体裁：七言律诗

澄江夕照动文舟，桐水朝云坐翠楼。雨浥峰文当户出，草回春色共人留。彩毫漫逐玄螭舞，锦石惊看紫凤游。刘干向来词翰客，岂闻沦落向龙州。
洞中
作者：罗洪先
朝代：明
体裁：六言诗

日永洞中无事，泉来石下松边。不辨人间何世，薰风时醒閒眠。
洞中别萧生·其一
作者：罗洪先
朝代：明
体裁：七言绝句

洞下流泉春正深，洞前新竹翠阴阴。问君此去何年返，对竹饮泉空素心。
洞中别萧生·其三
作者：罗洪先
朝代：明
体裁：七言绝句

煨芋炉边客到稀，岁寒何事又相违。长安也是降心地，风雪深时归不归。
洞中别萧生·其二
作者：罗洪先
朝代：明
体裁：七言绝句

岩下疏梅旧几枝，今年春色较迟迟。叮咛风雨休相撼，正值青青结实时。
洞中别萧生·其四
作者：罗洪先
朝代：明
体裁：七言绝句

柳下不知卑小官，万钟一芥等閒看。书来报我平安字，可是心能处处安。
洞中屡辱龙塘兄惠诗次韵奉酬
作者：罗洪先
朝代：明
体裁：七言律诗

独眠深洞不知晓，屡递飞云似见君。岂为风波曾试险，故寻麋鹿与为群。因酬诗内莲花句，却掩窗前贝叶文。笑谓奚童好归语，云间世外此从分。
洞中平道·其一
作者：罗洪先
朝代：明
体裁：七言绝句

洞中十载费经营，历尽崎岖得坦平。乐事渐多秋渐晚，几人还解踏歌情。
洞中平道·其二
作者：罗洪先
朝代：明
体裁：七言绝句

石磴巉巉苔藓残，倚锄几度凿荒寒。后人莫指前人笑，失脚方知着脚难。
洞中石梅
作者：罗洪先
朝代：明
体裁：七言绝句

块然片石长苔痕，谁种先天太素根。欲酹花神问消息，疏枝无语又黄昏。
洞中种芙蓉
作者：罗洪先
朝代：明
体裁：七言绝句

桃红李白莫相猜，祗折芙蓉傍石栽。多少春风长荆棘，秋光何惜数花开。
洞中见月
作者：罗洪先
朝代：明
体裁：五言律诗

西月下岩关，流辉绝壁间。照岩分石势，穿树落衣斑。洞壑龛灯浅，楼虚斋磬閒。贪看不成寐，涧水远潺潺。
洞泉戏吟 其一 洞赠泉
作者：罗洪先
朝代：明
体裁：七言律诗

微涓出谷是何年，行止随时岂自怜。欲接众流将助海，倘容尺地即瞻天。纳污不畏迷空鉴，枉道还闻作怨弦。此去桃花休带取，渔人曾未识溪前。
洞泉戏吟 其二 泉答洞
作者：罗洪先
朝代：明
体裁：七言律诗

滴沥寒厓不记年，下流何意动人怜。甘从辟地能随物，得遣归田敢怨天。洗耳自疑难饮犊，知音谁许似鸣弦。料君坚白应难转，留取无心对影前。
清明日过南禅有怀李伯实
作者：罗洪先
朝代：明
体裁：七言绝句

百舌声中柳色新，桃花何处斗青春。可怜涧道清如旧，不共当时洗足人。
游栗里
作者：罗洪先
朝代：明
体裁：五言律诗

陶令罢官后，西畴黍正滋。至今栗里上，犹见柳条垂。山气佳如旧，居邻问不知。谁能邂逅饮，一醉写心期。
游衡晓发·其一
作者：罗洪先
朝代：明
体裁：古风

昔闻祝融君，道术崇三皇。无为阐至化，殿服当南邦。至今三千岁，遗俗犹敦庞。山留太古色，云藏混沌乡。其人虽久远，而心不与亡。薄观偕同心，岂云道阻长。
游衡晓发·其二
作者：罗洪先
朝代：明
体裁：古风

兰舟溯朝流，芳衿合素侣。媚此九秋色，眷彼三湘渚。三湘亦何有，衡云峙天柱。上可探日星，下可凌寰宇。羽驾倘可逢，飘飖恣遐举。
游黄山题汤院壁
作者：罗洪先
朝代：明

何年白日骑鸾鹤，踏碎天都峰上云。欲起轩辕问九鼎，道衣重侍玉虚君。
游黄山题汤院壁
作者：罗洪先
朝代：明
体裁：七言绝句

紫翠林中便赤足，白龙潭上看青山。药炉丹井知何处，三十六峰烟月寒。
游龙虎山·其一
作者：罗洪先
朝代：明
体裁：五言律诗

心閒无所适，高阁日凭栏。虚谷多朝气，深林生暮寒。犹龙嗟见圣，炼虎欲成丹。二事吾何有，逢人且共餐。
游龙虎山·其二
作者：罗洪先
朝代：明
体裁：五言律诗

坐久竟无寐，秋蛩鸣向人。因悲虚甲子，不及守庚申。数息知天度，冥心养谷神。翻怜尘世者，何异梦中身。
湖上别龙溪
作者：罗洪先
朝代：明
体裁：七言律诗

河汾门下几人过，屡见其如遽别何。一月斋心仁义外，三年横口是非多。诸生避席从相问，童子濯缨来和歌。我亦投竿伤岁久，欲随东去钓沧波。
湖上望匡庐次前韵
作者：罗洪先
朝代：明
体裁：七言律诗

庐山叠叠翠光寒，宿霭浮岚春未残。一叶扁舟人独往，万峰落照晚宜看。移居欲访陶元亮，避俗休疑管幼安。石乳云芝知久待，渔郎且莫问儒冠。
湘江怀古
作者：罗洪先
朝代：明
体裁：七言律诗

秋风江上易生悲，寂寞寒流去欲迟。汉室几人怜贾傅，楚狂今日吊湘累。长沙地近家谁识，渔父歌残舟自移。纵为天涯多往事，至今斑竹尚低垂。
炭渚公馆夜坐
作者：罗洪先
朝代：明
体裁：古风

长松倚孤月，虚馆何沈沈。共此三秋色，怀彼万里音。参商耿天汉，鸿雁悲风林。君子畏时运，小人歌苦辛。晨兴各有适，履霜余怆心。
独坐
作者：罗洪先
朝代：明
体裁：五言绝句

数月不出户，庭前多夕阴。閒看芳树色，一倍旧年深。
狸奴行
作者：罗洪先
朝代：明
体裁：古风

山人敝庐不馀粟，楼有古书数千轴。宝之不啻西昆玉，紫缥青缃互装束。六月六日庭中暴，常恐蝉蠹生腰腹。何知黩鼠能穿椟，窜身文字恣颠覆。神图圣牒蒙污渎，恨不移檄磔其肉。三岁狸奴手所蓄，食至相呼蒙顾育。迩者朝出暮不复，乳雌雏雀潜遭毒。聱聱白昼声来酷，静卧檐头爪牙缩。彼诚何幸汝何辱，欲诉神明正威福。呜呼人世爱憎多隐伏，不敢高歌防忌触。
玉山赠詹少华给舍
作者：罗洪先
朝代：明
体裁：五言律诗

早岁甘辞禄，他乡重倚庐。为园聊给食，闭户自删书。月影花间席，苔痕门外车。人生贵有托，荣达竟何如。
玉峡濮侯入觐
作者：罗洪先
朝代：明
体裁：古风

玉峡去家仅一舍，人道濮侯真长者。冲炎束带登我堂，嗒然无语心优暇。市中珠目迷真假，器贵雕镂贱陶瓦。吁嗟乎今世岂无伯乐与王良，盐车骐骥终腾骧。
玉峡石溪宋儒渊妻萧氏弟宋儒澜妻龙氏渊死萧年二十九澜死龙年二十七双影相吊孝养翁姑家人尝免寇萧宁濡半体母负以涉闻邻妪鬻子偿役萧为代偿龙遇众室火亟检翁姑遗像藏之不顾私赀萧长子大敷为邑庠生次子大受以孝友儒行著邑侯成公子学以事详于上旌表双节予闻其事嘉其志节为作双鹄之歌
作者：罗洪先
朝代：明
体裁：古风

矫矫双雌鹄，来自瑶池阳。素影流皓月，清唳凌穹苍。托身虽异匹，接翼时相将。故雄各零落，中道成凄凉。顾兹羽毛洁，忍同凡鸟翔。朝饮碧汉露，暮餐玉禾粮。育雏积岁月，健翮多文章。翩翩共栖处，皎皎齐辉光。我闻古贞女，雅操称英皇。柏舟意独苦，漆室吟何长。迩来西江上，炳节明星霜。地古风尚烈，兰歇根犹香。红颜谁家女，结发伯仲行。鸾镜倏分影，鸳帏抱刚肠。立孤计早决，矢死诚自彊。衔木忘海远，落叶还树傍。终能连枝秀，坐见荆花芳。有邻羡德美，多福昭天常。清风顽俗励，寡调知音伤。我歌双鹄篇，令人心慨慷。有生须坚植，浮世多猖狂。结交金兰契，感恩桃李场。一朝等胡越，反噬如豺狼。执鞭固不耻，按剑宁相忘。所以倜傥士，濯足归沧浪。寄言少年子，莫惜银粉妆。韶华岂再至，令名诚可臧。
玉笥歌赠吴冰斋
作者：罗洪先
朝代：明
体裁：古风

玉笥之西来九仙，九仙之台高插天。少时梦想不得到，行年五十初攀缘。是时十月天色肃，霜枫露草迷深谷。道遇幽人身姓吴，自谈曾授长生箓。心性好洁住冰斋，不逐烦俗成群侪。为予指点且先导，拍手云外开尘怀。一别十年空羽翰，夜深风断啼猿乱。惟有幽人山下留，杖屦之时入星汉。苒苒光阴五十春，容色无殊台上人。竞道仙村长藜棘，常依洞石作比邻。我已无心问五岳，知君犹慕彭铿学。他年台上听吹笙，不知谁识王乔鹤。
王台洲六十
作者：罗洪先
朝代：明
体裁：古风

乡里名家传不偶，五塘之王旧希有。金马门前几赐恩，青骢道上争回首。持衡东鲁豸衣鲜，竞道提刑属少年。故乡归来开里第，绮窗处处临清泉。贤孙屋傍白云曲，曾是当筵梧与竹。传来满口伏生书，分与邻人原宪粟。槐堂往日曾留记，兰亭何处无高士。暮春三月麦垄黄，酌酒邀宾不作意。六十头颅发未华，几经世事如抟沙。静对长林落松子，閒看流水出桃花。驻颜更得山中药，闻歌为和南飞鹤。世代衣冠往复来，君有诸郎富文学。
王右使君歌
作者：罗洪先
朝代：明
体裁：古风

恩江贼垒城相连，文江柝声夜不喧。忽传道上官军至，仗钺者谁王使君。太平生长不知兵，朽刀折戟来分营。购金朝悬勇士出，顷刻呼吸风云生。帐前卒伍尽精健，囊中糗糒仍馀羡。亲持卮酒劳军头，密授钤韬背人面。令严罚重命自轻，算多计得卧无惊。閒谍出门贼已破，笑谈凭几人争贺。更说刘生遂北雄，不遣孙恩向南过。谁道书生非武侯，岂须投笔玉关秋。寄语悠悠文墨吏，时危禄厚可无忧。
王生养明共宿洞中有呈次韵
作者：罗洪先
朝代：明
体裁：七言律诗

斸土诛茅忆昔年，移家常住尚无缘。因携石髓堪遗客，不为楼居便得仙。蕉满厓扉从鹿隐，田分泉溜共人怜。闭门尽有缨冠事，莫道濂溪祇爱莲。
王生新举乡试便赴礼部
作者：罗洪先
朝代：明
体裁：五言律诗

少年荣荐达，挟策向明君。揖逊公卿重，声名郡国闻。谋身先择术，悯世在繁文。纵有高车贵，相如未可群。
王笔峰参政闻予归田有寄倚韵奉答
作者：罗洪先
朝代：明
体裁：七言律诗

疏狂元恃主恩深，九死馀生荷德音。不为敝帷全旧马，岂容疏网纵羁禽。篱花采采三秋色，江水悠悠万里心。此日白云迷世路，独烦问讯到深林。
用甘泉公二贤祠韵示诸生·其一
作者：罗洪先
朝代：明
体裁：古风

大道日隐沦，大圣不数会。嗟余生后时，空睹遗言在。反身一何有，未忍随流辈。仰止趋高山，同心夙有待。旨酒望周行，尚口昔所悔。精一舜禹心，慎之决善败。瞹瞹怃微踪，芜秽令心嘅。
用甘泉公二贤祠韵示诸生·其二
作者：罗洪先
朝代：明
体裁：古风

含悲亦何益，有生重离会。不见古昔人，磊磊今何在。一念义利间，遂别舜蹠辈。大禹惜寸阴，逝者岂相待。少壮若有馀，时过乃终悔。为学譬为山，难成易亏败。进止吾自由，勖矣奚所慨。
甲辰新春
作者：罗洪先
朝代：明
体裁：七言律诗

归田三见户桃除，四十蹉跎又岁馀。身任衰容宁问卜，家无长物但佣书。藉阴暗惜孤根草，狎性閒窥逐队鱼。竞道南枝春色早，拟将树艺候吹嘘。
病
作者：罗洪先
朝代：明
体裁：五言律诗

病卧迟开户，心慵厌报书。雨晴衣屡易，丰歉室常虚。卜命从来鵩，加餐为得鱼。无能身已赘，纵健欲何如。
病危效康节体
作者：罗洪先
朝代：明
体裁：七言律诗

病势熏心力莫支，独将天命自推移。古皆有死几足恤，今若虚生安用为。总为浮沤终欲化，若求真梦却成痴。世间谁是调元手，漫诵逍遥有所思。
病起自警
作者：罗洪先
朝代：明
体裁：七言律诗

五尺身躯一丈夫，百年事业竟何如。每思曾点三春乐，岂用康成万卷书。物我同观从混俗，见闻俱泯似逃虚。古来豪杰几先定，肯向迷途错驾车。
癸卯十月十四日予生四十矣抚己自悲而有此吟
作者：罗洪先
朝代：明
体裁：五言律诗

流光不可驻，斜日再难晨。不惑云希圣，无闻祇畏人。容身依一室，食力计三春。却忆劬劳德，翻怜心动频。
癸巳元旦奉天殿侍班
作者：罗洪先
朝代：明
体裁：五言排律

一纪调元日，三辰献瑞年。青阳初应律，宝历启新编。守岁通阊阖，迎銮上斗躔。朝仪依玉几，御气接炉烟。万国嵩呼内，千官兽舞前。旌旗分曙影，燎火照春妍。奏节词臣颂，占风太史篇。衔恩齿已壮，新命愧敷宣。
登天池绝顶用龙溪见怀韵·其一
作者：罗洪先
朝代：明
体裁：五言绝句

鸟去林逾静，龙过雨尚腥。空馀孤棹月，夜夜到南楹。
登天池绝顶用龙溪见怀韵·其二
作者：罗洪先
朝代：明
体裁：五言绝句

绝顶半江吟，偏增念远情。望穷落日处，觉有御风声。
登报恩浮图怀龙溪
作者：罗洪先
朝代：明
体裁：七言律诗

金陵南郭化城居，景物依依六代馀。华榜犹悬中使敕，宝函常护上乘书。烛龙夜夜留金塔，灵鹫朝朝映绮疏。却忆山阴王子辈，昔年曾此话玄虚。
登衡山祝融峰
作者：罗洪先
朝代：明
体裁：古风

我今登祝融，高高几万丈。赤乌海底来，忽在飞云上。人世正溟濛，阴厓走罔象。圣人知其然，昧爽发昭旷。岂不怀宴安，精神各有向。一念不自拔，万窍生疑障。安得日新人，惺惺无得丧。
登谌山感古
作者：罗洪先
朝代：明
体裁：古风

风林渺阴森，山径窈纡错。探幽入岧峣，俯深迥眙�。杂鸟乘春鸣，奇花色夭灼。感此节序新，悠然缅心怍。故旧复几许，三载两寂寞。寂寞夫何如，意远力不作。忆昔同宴好，讵足计离合。惠风吹荷衣，时雨注丛薄。行吟紫芝曲，坐盘清泉酌。颜色华飞霞，襟度矫群鹤。绵绵趣远道，耿耿竟摧落。人生岂多日，已复半凋剥。不见出户时，旭日向西落。
白坡草堂
作者：罗洪先
朝代：明
体裁：古风

阆苑仙人绝尘迹，爱住山中夜煮石。石间粲粲长琪花，琼瑶满地无人惜。自开虚室陟坡陁，嘉陵江水对银河。雪华不舍袁安卧，月色偏随庾亮歌。肌苦凝冰色冠玉，明光登记群真箓。文螭陛下简飞霜，白鹭洲前笋剖竹。繄余鹤氅被纶巾，相逢一笑杨花春。已羡托身久得所，谁能论心共结邻。天子圭璋思俊贤，旧隐休怜生素烟。暂为广厦千间用，记取真珉一寸坚。
白鹿洞
作者：罗洪先
朝代：明
体裁：古风

贤圣生不数，五百斯其期。获麟事已遥，白鹿乃在兹。濂溪指迷途，朱陆分两岐。其人虽不作，其言尚可师。嗟予不自量，独往矢不疑。玄精惑异趣，难闻悲后时。荏苒历二纪，彷佛见津涯。望望足莫前，如有神鬼司。日月宁再与，虚知竟何禆。感此未皇安，三益恒所须。朅来遵故躅，庶几或见之。精爽俨如在，荆榛多蔓枝。在昔义利谈，闻者曾涕洟。悠悠今古心，岂伊异所思。川谷耀馀彩，竹树含新滋。披衣冈阜巅，濯缨溪水湄。怀哉祗于役，日夕伤迟迟。
白鹿洞次阳明公独对亭韵
作者：罗洪先
朝代：明
体裁：古风

自我别鸿濛，万古不再见。兹来五老前，彷佛对颜面。灏气成江流，真宅化峰巘。阅世悲大迅，归人若乘传。白鹿不可招，仰睇情弥眷。结茅永作邻，服食形不变。至宝谅在兹，愚者胡不劝。滔滔从俗终，是非奚所辨。
皇厓坛晚
作者：罗洪先
朝代：明
体裁：五言律诗

丹阁俯晴空，琼花散晚风。龟畴看禹画，鳌极见皇功。槛外双虹转，云中二鸟通。只须乘下舄，从此度珠宫。
真州别友生
作者：罗洪先
朝代：明
体裁：古风

久处忽别去，情惨当何其。古人道义交，岂忍轻别离。非无再会期，一日难为思。悠悠重悠悠，况此秋风时。
督抚北川陆公螺川捷音歌代赠
作者：罗洪先
朝代：明
体裁：古风

炎瘴四塞岭海翻，毒尘涨天天欲昏。红巾秋下玉笥峡，白羽夜过章江门。明圣重瞳见万里，环视南方孰可使。左辖陆公众所推，节钺登台承特旨。朝来拜表夕启行，道闻小丑仍纵横。驻师螺渚不旬日，笑谈两捷惊飞声。擒生获首踰四百，壮士辕门受金帛。旌旗遥指连垒空，狐鼠宵奔阒无迹。衔枚金鼓昼不闻，玉立行营锐且文。聚米当筵问山谷，借箸辍食开风云。烦歊远谢霜威劲，郁孤势压千峰静。虎头城下卧熊貔，羊角水南绝枭獍。忆昔正德逢末年，金铁作难先自虔。屠村赭邑官吏遁，老师旷日虚缗钱。阳明夫子分节制，略去仪文收智计。关梁制禁用渐舒，刍荛可从行不泥。参伍得情幽昧通，出没要害指掌中。先发后闻得密请，阴操阳纵齐神功。乡道曾藉龙川猛，军书不出庐陵境。讨招新民感再生，至今俎豆垂三省。事钧势格难并论，良工苦心能几人。兵家胜负形无定，善赏罚者称名臣。治乱相寻每反覆，转瞬光阴四十六。天如有意生陆公，继登名位同乡曲。当时公私仓廪丰，纲纪如初无异同。只今遍野尽荒秽，婴城饱食谁哀恫。孱丁惰卒不素练，土目狼兵资利便。犬戎回鹘古有惩，得失不偿贻后患。君子用权贵弭变，丈夫乘时才乃见。病愧无能从荷殳，濡毫拟作平南传。
知几卷·其一
作者：罗洪先
朝代：明
体裁：七言绝句

一杯谈笑动奇兵，何必危桥始动情。烟雨春江花似锦，行人谁识鹧鸪声。
知几卷·其二
作者：罗洪先
朝代：明
体裁：七言绝句

明月洲前秋气多，渔舟轻处任风波。古来玄测饶空算，输却成都卖卜窝。
知机吟用康节韵
作者：罗洪先
朝代：明
体裁：五言律诗

先物谓之几，旁行且入微。有无未分处，主宰不移时。得者须忘意，知之莫泥词。虽从静里得，却向动中知。
石塘叔如洵阳
作者：罗洪先
朝代：明
体裁：古风

帝畿车马如游龙，华裾绮服生春风。叔也闭户南山下，弃置荐达轻王公。鹖冠累月不覆首，睡起北窗日在柳。养志常谈尹彦明，直躬耻学微生亩。尔来结庐归白云，鸟语猿啼识故群。九江秋月襟期动，千里寒流枕席闻。忆昔执别长安道，十五年来何草草。共嗟白日不复回，遥指青松誓相保。坐对鸿沙忆旧游，行临流水话离愁。男儿洁身如止酒，顾余已在馀酲后。从此开荒待耦耕，莫疑避地还近名。
石峰僧
作者：罗洪先
朝代：明
体裁：七言绝句

石耳峰前古寺秋，逢僧留宿话裴休。有人问汝因缘事，莫道前生是石头。
石楼
作者：罗洪先
朝代：明
体裁：古风

仙人好炼石，五色何氤氲。在天能补漏，在地能生云。云中石楼起，户牖略可分。楼头合灵药，鸡犬那得闻。服之七十年，飘然人莫群。待余石莲长，登楼窥秘文。
石莲洞留黄洛村
作者：罗洪先
朝代：明
体裁：七言律诗

经年不坐莲华石，绝壁烟霞费剪裁。望月台高沈竹筱，负暄岩转暗莓苔。厓边籍草閒闻鸟，洞口攀萝乱落梅。底事远来黄叔度，孤舟江上屡相催。
社日
作者：罗洪先
朝代：明
体裁：七言律诗

社曰日暄风气鲜，溪光野态簇春妍。低飞燕子剧自语，点注桃花娇可怜。蜡虎青郊争袨日，蛰龙玄泽欲浮烟。因思宰社还酬国，转对新芳倍惜年。
祝融绝顶石
作者：罗洪先
朝代：明
体裁：五言律诗

云路转高寒，秋空入大观。石从云汉取，树傍白榆看。忘语天休问，斋心露可餐。不因游象外，那解出尘难。
秋声
作者：罗洪先
朝代：明
体裁：古风

赤炜谢烦蒸，凉飙正淅沥。中宵入耳来，宛如风雨激。蟋蟀秋悲音，寒螀助太息。时变万品移，念此令人惕。弱质非金石，那能保朝夕。所以古之人，为学如不及。奈何龉龊士，逝矣不复惜。盛年馀二期，犹为世俗溺。谁知委化去，一日难再得。圣学久已湮，前修亦寥寂。耿耿心徒劳，归宿当何适。丈夫贵日新，无使终身戚。
秋日玉虚山斋
作者：罗洪先
朝代：明
体裁：七言律诗

深秋独院野塘横，览卷空含万古情。渔父早知从玩世，丈人何事苦逃名。雁来彭蠡时将晚，菊近柴桑色更明。宠辱向来那可得，祇馀秋水似心平。
秋暑夜坐
作者：罗洪先
朝代：明
体裁：古风

常年七月秋风发，今年过闰犹炎热。天外飞乌渴自归，阶前碧树阴初歇。帘栊向晚月生光，步月林间倦思忘。蛩吟古砌声如诉，露下高枝湿不妨。月光露气催凉吹，转忆山中閒洞房。
秋江遇仙篇
作者：罗洪先
朝代：明
体裁：古风

神仙闻住蓬莱宫，云霞万里回刚风。露凉月落江夜静，飙车髣髴来孤蓬。骨法坚奇异容态，綦屦素缘衣文带。相怜有意非偶然，尽吐幽怀向倾盖。自言丹丘绝世尘，世上沧桑何太频。岁时岂用羲和历，代序宁论晋魏人。未开万卷窥今古，更笑千钟无比数。我身有贵知者希，落落儿曹焉足伍。兼传至理出鸿蒙，受之再拜心神通。半醒几杖犹相对，忽听秋声枕席中。玉峡城头曙鸡乱，紞紞伐鼓催行传。远游违养非我情，感激高踪泪如霰。忆昔夜梦凌紫烟，倒影俯瞰扶桑巅。从兹颇厌人间事，往往出语憎荤膻。天书夜半来扣户，欲发不发愁逢怒。变色聊为捧檄行，乞身自有陈情疏。暂隐金门借禁林，终骑白鹿访遥岑。他时讯问岩栖客，可是青霄碧海心。
秋至·其一
作者：罗洪先
朝代：明
体裁：古风

君子悲行役，行役别父母。时运促人老，山川惊险阻。悠悠南浦云，落落西山雨。感此不能欢，独立向江渚。
秋至·其二
作者：罗洪先
朝代：明
体裁：古风

秋菊亦已满，微馨递幽风。对此故园色，老我离世容。□□日悠淡，鸣雁悲长空。前途杳莫即，羲驾何匆匆。束发不盈把，少年生意穷。如何不努力，甘为俗士终。
种菊
作者：罗洪先
朝代：明
体裁：古风

结宇灌木畔，庭除幽且閒。岂无丰草容，柔绿争春妍。常恐秋风至，清霜凋故颜。万族忻时荣，保终良独难。惟此黄金华，可以结馀欢。